text:
Oshikalimo
© 2014 Watch Tower Bible and Tract Society of Pennsylvania
Ongahelipi hatu dulu ‘okunyamukula keshe umwe’?
EPANDJA 6 • OMAIMBILO: 96, 93
Kala ho ungaunga nawa navamwe moukalele
EPANDJA 11 • OMAIMBILO: 73, 98
EPANDJA 21 • OMAIMBILO: 125, 53
Oto endele ngoo pamwe nehangano laJehova?
EPANDJA 26 • OMAIMBILO: 45, 27
▪ Ongahelipi hatu dulu ‘okunyamukula keshe umwe’?
▪ Kala ho ungaunga nawa navamwe moukalele
Omafimbo amwe ohatu shakeneke ovanhu moukalele tava pula omapulo oo a fa madjuu. Oshitukulwa shotete shomoitukulwa ivali yopehovelo osha kundafana eenghedi nhatu odo hatu dulu okulongifa opo tu yandje omanyamukulo oo taa tomho ovanhu. (Kol. 4:6) Oshitukulwa oshitivali otashi ulike kutya ongahelipi eendjovo daJesus odo di li muMateus 7:12 da kuma oilonga yetu yokuudifa.
▪ Jehova oKalunga kelandulafano
▪ Oto endele ngoo pamwe nehangano laJehova?
Jehova okwa kala alushe ha unganeke ovapiya vaye. Moitukulwa oyo ivali, ohatu ke lihonga kutya oshike osho Kalunga a teelela tu ninge tu li oshiwana shaye. Ohatu ka mona yo kutya omolwashike sha fimana kufye okukala ovadiinini kehangano olo Jehova ta longifa kunena.
3 ‘Oikulya yange oyo okulonga ehalo laKalunga’
16 Jehova okwa kwafela nge shili
31 Ouyelele wa fimanenena wondjokonona yEendombwedi daJehova
EFANO: Eendombwedi tadi udifile pomatala e li polwaamba londjila opo hapa landifwa eeshi. Kokanhunhu oko ohaku popiwa omalaka e dulife po 20
48 220
201
32
76
Ovo va li pedimbuluko mo 2013 ovali 570
Oshike hashi ku etele ehafo linene? Mbela ekwatafano lovanhu, ngaashi ohombo, okutekula oukwaneumbo ile okupanga oukaume? Otashi dulika u mone ehafo mokulya pamwe novaholike voye. Ndele u li omupiya waJehova, mbela iho mono ouwa unene tuu mokulonga ehalo laye, okulesha Eendjovo daye nokuudifa onghundana iwa?
Ohamba David yaIsrael shonale oya li ya tanga Omushiti ya imba ya ti: “Kalunga kange, okuwanifa ehalo loye, osho otashi nyakula nge, nomhango yoye oyo ya nyolelwa moule womwenyo wange.” (Eps. 40:9) Nonande David okwa li a shakeneka omaudjuu nomafininiko, okwa li shili a mona ehafo mokulonga ehalo laKalunga. Ashike, David haye aeke a li omulongeli waJehova oo a li a mona ehafo mokulongela Kalunga kashili.
Omuyapostoli Paulus okwa li a longifa eendjovo dEpsalme 40:9 eshi a li ta popi kombinga yaMessias ile Kristus. Paulus okwa ti: “[Jesus] mokuuya mounyuni ota ti: Omatomenoyambo neendyayambo ino a hala, ndelenee wa longela nge olutu, omaxwikiloyambo netimbayambo ino a hokwa, opo Ame nda tonga: Tala, ohandi uya—momishangwa onda shangwa mo—okulonga ehalo loye, Kalunga.”—Heb. 10:5-7.
Jesus manga a li kombada yedu, okwa li ha hafele okukonakona eshito, okukala nookaume nokulya pamwe navo. (Mat. 6:26-29; Joh. 2:1, 2; 12:1, 2) Ashike, okwa kala unene ha yandje elitulemo kokulonga ehalo laXe womeulu nosha li she mu etela ehafo linene. Onghee hano, Jesus okwa ti: “Oikulya yange ei, Ame ndi longe ehalo laau a tuma nge nondi wanife oshilonga shaye.” (Joh. 4:34; 6:38) Ovahongwa vaJesus okwa li ve lihonga osho hashi eta ehafo lashili, kOmuhongi wavo. Molwaashi ova li va hafa unene, okwa li va halelela okulombwela vamwe kombinga yetumwalaka lOuhamba. — Luk. 10:1, 8, 9, 17.
Jesus okwa li a lombwela ovashikuli vaye a ti: ‘Indeni ka ningeni ovanhu aveshe ovahongwa vange, noku va [ninginifa, NW] medina laXe nolOmona nolomhepo iyapuki, noku va longa okudiinina aishe ei nde i mu lombwela. Ndele tala, Ame ndi li pamwe nanye omafiku aeshe fiyo okexulilo lefimbo lounyuni.’ (Mat. 28:19, 20) Okuwanifa po oshinakuwanifwa osho okwa kwatela mo okuudifila ovanhu keshe apa tava hangwa, okuninga omalishuneko kwaavo va li va ulika ohokwe nokukonakona Ombibeli navo. Okulonga oshilonga sha tya ngaho ohaku eta ehafo linene.
Ohole ohai tu linyengifa tu twikile okuudifa nonande ovanhu ovo hatu shakeneke itava pwilikine
Kashi na nee mbudi kutya ovanhu otava ulike ohokwe metumwalaka letu ile hasho, etaleko letu otali dana onghandangala ya fimanenena notali tu kwafele tu hafele oukalele. Omolwashike tu na okutwikila okuudifa onghundana iwa nonande ohatu shakeneke ovanhu itava pwilikine ile vehe na ko nasha? Omolwaashi otu shi shii kutya okukufa ombinga moilonga yokuudifa Ouhamba nokuninga ovanhu ovahongwa ohashi ulike kutya otu hole Kalunga novanhu vakwetu. Eemwenyo odi li monghuwo i nonghambe shili, detu vene nosho yo davakwetu. (Hes. 3:17-21; 1 Tim. 4:16) Natu ka taleni koitwa imwe oyo ya kwafela ovaudifi vahapu va kaleke po ile va pepaleke ouladi wavo moukalele moitukulwa oyo i na omashongo.
Okulongifa omapulo taa wapalele moukalele wetu luhapu ohashi eta oidjemo iwa. Ongula yefiku limwe, Amalia okwa mona omulumenhu e li moparka ta lesha oshifokundaneki. Okwa li a ehena popepi naye ndele te mu pula ngeenge okwa lesha mo ngoo onghundana iwa. Eshi omulumenhu a nyamukula a ti kutya ahowe, Amalia okwa ti, “Onde ku etela onghundana iwa i na sha nOuhamba waKalunga.” Osho osha li sha pendula ohokwe yomulumenhu oo, nokwa li a tambula ko ekonakonombibeli. Amalia okwa li a hovela omakonakonombibeli atatu moparka omo.
Janice okwa li a ninga onhele yaye yoilonga oshitukulwa shokuudifila. Eshi omwaameni womaliko nomunailonga mukwao va li va ulika ohokwe moshitukulwa shimwe shi li mOshungonangelo, Janice okwa li he va twaalele oifo pandjikilile. Okwa li yo ha ningi sha faafana shi na sha nomunailonga mukwao umwe, oo a li a tunhukwa eshi a mona oikundafanwa i lili naku lili oyo i li mOshungonangelo nomo-Awake! Osho osha li sha ningifa vali omunailonga mukwao a pule oifo. Janice okwa ti, “Kashi fi tuu enangeko noupuna laJehova!” Mokweendela ko kwefimbo okwa li ha twaalele ovanhu 11 oifo pandjikilile koilonga.
Omupashukili omweendi okwa ti ngeenge ovaudifi ve li moukalele weumbo neumbo, kave na okuxulifa eenghundafana davo nomuneumbo mokutya ashike otava aluka vali efiku limwe. Ponhele yaasho, otava dulu okupula omunhu kutya: “Ino hala ndi uye ndi ku ulikile nghee ekonakonombibeli hali ningwa?” ile, “Onaini nefimbo peni wa hala ndi aluke tu twikile eenghundafana detu?” Omupashukili omweendi okwa ti kutya ovamwatate novamwameme meongalo limwe omo a li ta yakula ova li va hovela omakonakonombibeli 44 moshivike shimwe ashike, eshi va longifa onghedi oyo.
Okuninga omalishuneko diva, nokuli nande okonima yomafiku manini okudja eshi mwa shakena, ohaku pondola neenghono. Omolwashike? Omolwaashi mokuninga ngaho otashi ulike kutya otu na ohokwe shili yokukwafela ovanamitimadiwa opo va shiive Ombibeli. Omukulukadi umwe eshi a li a pulwa kutya omolwashike a dimina okukonakona Ombibeli nEendombwedi daJehova, okwa ti, “Onda li nda hovela ekonakonombibeli molwaashi oda li da ulikila nge kutya odi na ko nasha shili naame nodi hole nge.”
Oto dulu okupula omuneumbo kutya, “Ino hala ndi uye ndi ku ulikile nghee ekonakonombibeli hali ningwa?”
Konima yefimbo lixupi okudja eshi Madaí a dja kOfikola yOkudeula Ovakokolindjila, okwa li ha ningi omakonakonombibeli 15 nokwa li a yandja po amwe vali e dulife pwaatano kovaudifi vakwao. Vahapu vomwaavo ha konakona navo Ombibeli ova li hava kala pokwoongala pandjikilile. Oshike sha li sha kwafela Madaí opo a hovele omakonakonombibeli mahapu ngaho? Ofikola yOkudeula Ovakokolindjila oya li ye mu kwafela a kale ha shuna kwaavo va li va ulika ohokwe fiyo osheshi e va mona. Ondombwedi imwe vali oyo ya kwafela ovanhu vahapu ve lihonge oshili yOmbibeli oya ti: “Onde lihonga kutya okuninga omalishuneko pandjikilile osho oshinima sha fimanenena tashi dulu okukwafela ovanhu ovo va hala okushiiva Jehova.”
Okuninga omalishuneko diva otaku ulike kutya otu na ohokwe shili movanhu ovo va hala okuuda ko Ombibeli
Okuninga omalishuneko nosho yo omakonakonombibeli otaku pula eenghendabala da mana mo. Ashike, ondjabi otai ka kala i dule kokule eenghendabala adishe odo twa ninga. Ngeenge otwa kala hatu kufa ombinga moilonga yokuudifa Ouhamba, ohatu ka kwafela vakwetu va “fike meshiivo loshili,” naasho otashi ke va etela exupifo. (1 Tim. 2:3, 4) Otashi ke tu kwafela yo tu kale twa wanenwa notashi ke tu etela ehafo linene.
‘Eendjovo deni nadi kale alushe donghenda, nye mu kale mu shi shii nhumbi mu nokunyamukula keshe umwe.’ — KOL. 4:6.
1, 2. (a) Oshimoniwa shilipi tashi ulike nghee sha fimana okupula omapulo a hoololekeka nonelungi? (Tala efano pehovelo loshitukulwa.) (b) Omolwashike inatu pumbwa okukala twa tila okukundafana oikundafanwa oyo ya fa idjuu?
OMIDO donhumba da ka lupuka, omumwameme umwe okwa li ta kundafana kombinga yOmbibeli nomushamane waye oo ehe fi omwiitaveli. Omushamane oo okwa kala oshilyo shongeleka imwe yOukwakriste. Fimbo va li tava kundafana, omushamane okwa lombwela omukulukadi waye kutya okwa itavela mOukwatatu. Eshi omukulukadi a mona kutya otashi dulika omushamane ehe shii ashishe osho sha kwatelwa mehongo lOukwatatu, okwe mu pula nelungi ta ti, “Owa itavela kutya Kalunga oye Kalunga, Jesus oye Kalunga nosho yo kutya omhepo iyapuki oyo Kalunga, ndele kakele kaasho owa itavela yo kutya kaku na ookalunga vatatu ndele oku na ashike Kalunga umwe?” Opo nee omushamane okwe likala ta ti: “Ahowe, ame osho inandi shi itavela!” Okudja opo, ova li va hovela okukundafana shi na sha noukwatya washili waKalunga.
2 Oshimoniwa osho otashi ulike nghee sha fimana, okupula omapulo a hoololekeka nonelungi. Otashi ulike yo oshitwa sha fimana, osho kutya: Inatu pumbwa okukala twa tila okukundafana oikundafanwa oyo ya fa idjuu, ngaashi Oukwatatu, oheli ile ngeenge oku na ngoo Omushiti. Ngeenge otwa kala twe lineekela Jehova nosho yo edeulo olo he tu pe, ohatu ka kala hatu yandje omanyamukulo taa kumu omitima dovapwilikini vetu. (Kol. 4:6) Paife natu ka taleni kwaasho ovaudifi ovo va pyokoka hava ningi ngeenge tava kundafana oikundafanwa ya tya ngaho. Ohatu ka kundafana shi na sha (1) okupula omapulo oo taa hange omutima womunhu, (2) okutomhafana kwopamishangwa nosho yo (3) okulongifa omafaneko opo tu yelife oshitwa.
3, 4. Omolwashike sha fimana okupula omapulo opo tu mone kutya omunhu okwa itavela lela shike? Yandja oshihopaenenwa.
3 Omapulo otaa dulu oku tu kwafela tu mone osho omunhu a itavela. Omolwashike osho sha fimana? Omayeletumbulo 18:13 okwa ti: “Ou ta nyamukula fimbo ina uda ko, osho oulai waye ndee tashi mu fifa ohoni.” Fimbo ino ulikila omunhu osho Ombibeli tai ti shi na sha noshikundafanwa shonhumba, oshiwa okumona tete kutya omunhu okwa itavela naanaa shike. Ngeenge inatu ninga ngaho, ohatu ka kala ashike hatu tu eemhata doshinima osho omunhu tashi dulika ina itavela nande onale. — 1 Kor. 9:26.
4 Natu tye nee ohatu kundafana nomunhu wonhumba kombinga yoheli. Hakeshe umwe a itavela kutya oheli onhele yolela omo ovanhu hava hepekwa tava xwikwa momundilo ngaashi vamwe va itavela. Vamwe ova itavela kutya oheli onghalo ashike yokukala omunhu a tukuka ko kuKalunga. Onghee hano, ohatu dulu okupula omunhu kutya: “Molwaashi ovanhu ova itavela oinima ya yoolokafana i na sha noheli, onda hala okuuda kutya ove oto ti ngahelipi?” Ngeenge otwa udu osho omunhu ta ti, opo ashike hatu ka dula oku mu kwafela a ude ko osho Ombibeli tai ti shi na sha noshikundafanwa osho.
5. Ongahelipi omapulo tae tu kwafele tu shiive kutya omolwashike omunhu a itavela oshinima shonhumba?
5 Okupula omapulo nelungi otaku tu kwafele yo tu mone kutya omolwashike omunhu a itavela oshinima shonhumba. Pashihopaenenwa, ongahelipi ngeenge otwa shakeneke omunhu moukalele oo ta ti ina itavela muKalunga? Oshipu okufika pexulifodiladilo kutya omunhu a tya ngaho okwa nwefwa mo ketaleko lounyuni, ngaashi ehongo loevolusi. (Eps. 10:4) Ndele ovanhu vamwe ova kanifa eitavelo muKalunga molwaashi ova mona eshi ovanhu tava mono oixuna ile ovo vene va mona oixuna. Omolwoixuna oyo, otashi dulika va mone shidjuu okwiitavela kutya oku na Omushiti omunahole. Onghee hano, ngeenge omunhu okwa limbililwa kutya oku na ngoo Kalunga, ohatu dulu oku mu pula kutya, “Osho wa kala u udite ngaho nghee wa dja?” Ngeenge omunhu okwa ti ahowe, ohatu dulu oku mu pula ngeenge ope na oshinima shokondadalunde osho she mu etela omalimbililo e na sha nongeenge Kalunga oko ngoo e li. Enyamukulo laye otali ke tu kwafela tu mone onghedi ya denga mbada omo hatu dulu oku mu kwafela pamhepo. — Lesha Omayeletumbulo 20:5.
6. Oshike tu na okuninga konima eshi twa pula epulo?
6 Konima ngeenge otwa pula epulo, otu na okupwilikina nawa eshi omunhu ta nyamukula nokuuda ko omaliudo aye. Pashihopaenenwa, umwe otashi dulika a popye kutya okwa pita momaupyakadi onhumba oo e mu ningifa a kale a limbililwa ngeenge oku na ngoo Omushiti omunahole. Fimbo ino yandja oumbangi oo tau ulike kutya Kalunga oko e li, oshiwa okuudila omunhu a tya ngaho oukwao wananghali noku mu lombwela kutya inashi puka okulipula kutya omolwashike hatu mono oixuna. (Hab. 1:2, 3) Elididimiko letu nokupopya kwopahole otai dulu okulinyengifa omunhu a tya ngaho a kale a hala okulihonga shihapu.*
7. Okupondola kwetu moukalele okwe likolelela kushike?
7 Paife natu ka kundafaneni shi na sha nanghee hatu dulu okutomhafana pamishangwa. Ombibeli oyo oshilongifo shetu sha fimanenena shomoukalele. Ohai tu kwafele tu ‘kale twa wana notwa wanenena oshilonga keshe shiwa.’ (2 Tim. 3:16, 17) Okupondola kwetu moukalele inaku likolelela kouhapu womishangwa odo hatu leshele ovanhu, ndele okonghedi omo hatu tomhafana nokuyelifa omishangwa odo twe va leshela. (Lesha Oilonga 17:2, 3.) Natu shi faneke hatu longifa eenghalo nhatu tadi shikula.
8, 9. (a) Omonghedi imwe ilipi hatu dulu okutomhafana naumwe oo a itavela kutya Jesus oku fike pamwe naKalunga? (b) Okutomhafana vali kulipi u wete hatu dulu okulongifa nomupondo moshikundafanwa osho?
8 Onghalo 1: Natu tye nee ngeno owa shakeneka omunhu moukalele a itavela kutya Jesus oku fike puKalunga. Omushangwa ulipi hatu ka longifa opo tu tomhafane naye shi na sha naasho? Ohatu dulu oku mu ulikila a leshe Johannes 6:38 omo Jesus a ti: “Ame nda dja keulu hakuwanifa ehalo lange mwene, ndelenee ehalo laau a tuma nge.” Konima eshi mwa lesha ovelishe oyo, oto dulu okupula omunhu kutya: “Ngeenge Jesus oKalunga, olyelye e mu tuma okudja meulu? Mbela oo a tuma Jesus ke mu dule? Kakele kaasho, nakutuma ke fike punakutumwa.”
9 Ohatu dulu yo okulesha Ovafilipi 2:9 omo omuyapostoli Paulus a yelifa shi na sha naasho Kalunga a ninga konima eshi Jesus a fya nokunyumuka. Ovelishe oyo oya ti: “Kalunga okwe mu lenga [Jesus], nokwe mu luka edina li li kombada yomadina aeshe.” Opo tu kwafele omunhu a tomhafane pamwe nomushangwa oo, ohatu dulu oku mu pula kutya: “Ngeno Jesus okwa li e fike puKalunga fimbo ina fya nolwanima Kalunga okwe ke mu lenga, mbela ngeno osho inashi ningifa Jesus a kale e dule Kalunga? Ndele mbela ope na ngoo oo ta dulu okukala e dule Kalunga?” Ngeenge omunhu okwa fimaneka Eendjovo daKalunga noku na omutima muwa, okutomhafana kwa tya ngaho otaku dulu oku mu linyengifa a konakone oshikundafanwa osho moule. — Oil. 17:11.
10. (a) Ongahelipi hatu dulu okutomhafana naumwe oo a itavela momundilo woheli? (b) Okutomhafana vali kulipi u wete hatu dulu okulongifa nomupondo ngeenge hatu kundafana naumwe shi na sha noheli?
10 Onghalo 2: Natu tye nee oukwaneumbo umwe oo u hole oinima yopalongelokalunga ou wete shidjuu okwiitavela kutya ovanhu ovo hava longo owii itava ka pya moheli. Ngeenge omunhu okwa kanyatela kehongo loheli otashi dulika omolwaashi okwa halelela ovanhu ovo hava longo owii va ka pewe ehandukilo. Ongahelipi hatu dulu okutomhafana nomunhu oo e udite ngaho? Tete otwa pumbwa oku mu shilipaleka kutya ovakolokoshi otava ka handukilwa. (2 Tes. 1:9) Opo nee ohatu dulu oku mu pa a leshe Genesis 2:16, 17 oo ta ulike kutya ondjabi youlunde oyo efyo. Ohatu dulu yo oku mu yelifila kutya Adam okwa ningifa ovanhu aveshe va dalwe ve li ovalunde omolwokunyona kwaye. (Rom. 5:12) Natu mu yelifile yo kutya Kalunga ina popya sha shi na sha nokuhandukila ovanhu moheli. Opo nee ohatu dulu oku mu pula kutya, “Ngeno Adam naEva ova li ve na oku ka hepekwa fiyo alushe, ngeno kasha li pauyuki oku va londwela kombinga yaasho?” Oto dulu yo okuleshela omunhu Genesis 3:19 omo mwa popiwa okutokolwa kwaAdam naEva konima eshi va nyona, ndele inamu popiwa sha shi na sha noheli. Ponhele yaasho, Adam okwa li a lombwelwa kutya ota ka shuna medu. Ohatu dulu vali okupula omunhu kutya, “Mbela osha li ngoo tashi ka kala pauyuki okulombwela Adam kutya otai medu ofimbo mboli paulelalela tai moheli”? Ngeenge omunhu a tya ngaho oku na etaleko la mbwalangadja, epulo la tya ngaho otali ke mu kwafela a diladile moule shi na sha noshikundafanwa osho.
11. (a) Omonghedi imwe ilipi hatu dulu okutomhafana naumwe oo a itavela kutya ovanhu aveshe ovo hava longo ouwa otava i meulu? (b) Okutomhafana vali kulipi u wete hatu dulu okulongifa nomupondo moshikundafanwa shi na sha nokuya meulu?
11 Onghalo 3: Natu tye nee ngeno owa shakeneka omunhu moukalele a itavela kutya ovanhu aveshe ovo hava longo ouwa otava i meulu. Eitavelo la tya ngaho otashi dulika la nwefwa mo konghedi omo omunhu he lifatululile Omishangwa. Pashihopaenenwa, natu tye nee ohatu kundafana naye Ehololo 21:4. (Lesha.) Omunhu otashi dulika a diladile kutya omanangeko noupuna oo a popiwa movelishe oyo otaa ka hafelwa meulu. Ongahelipi hatu dulu okutomhafana naye? Ponhele yokulongifa omishangwa dimwe odo tadi yandje oumbangi kutya hameulu, ohatu dulu okuyandja elitulemo koinima yonhumba oyo ya tumbulwa movelishe oyo. Ovelishe oyo oya ti kutya ‘efyo itali ka kala po vali.’ Ohatu dulu okupula omunhu ngeenge okwa dimina tuu kutya opo oshinima shonhumba shiha kale po vali, oshi na okukala sha li po nale. Otashi dulika a tye okwe shi dimina. Opo nee ohatu dulu oku mu yelifila kutya meulu ihamu fiwa; kombada yedu oko ashike haku fiwa. Osha yela kutya Ehololo 21:4 otai popi kombinga yomanangeko noupuna omonakwiiwa oku kombada yedu. — Eps. 37:29.
12. Omolwashike Jesus a li a longifa omafaneko?
12 Kakele kokulongifa omapulo, Jesus okwa li yo ha longifa omafaneko pefimbo loilonga yaye yokuudifa. (Lesha Mateus 13:34, 35.) Omafaneko okwa li hae mu kwafele a shiive omalinyengotomheno aavo va li tava pwilikine kuye. (Mat. 13:10-15) Omafaneko okwa li yo haa ningifa osho ta hongo shi kale shihokwifa noitashi dimbuwa. Ongahelipi hatu dulu okulongifa omafaneko mokuhonga kwetu?
13. Efaneko lilipi hatu dulu okulongifa tu ulike kutya Kalunga ke fike pamwe naJesus?
13 Omafaneko oo e li paunafangwa oo unene mawa okulongifa. Pashihopaenenwa, ngeenge hatu yelifa kutya Kalunga oku dule Jesus, ohatu dulu okulongifa eetepo tali landula. Ohatu dulu okuyelifila omuneumbo kutya Kalunga naJesus ova popya kutya ova pambafana ngahelipi. Kalunga okwa ti kutya Jesus Omona waye, na Jesus okwa ti kutya Kalunga oXe. (Luk. 3:21, 22; Joh. 14:28) Opo nee ohatu dulu okupula omuneumbo kutya: “Paife natu tye nee ngeno owa hala okuhonga nge kutya ovanhu vavali ove fike pamwe. Mbela efaneko lilipi to dulu okulongifa le likolelela kepambafano loilyo youkwaneumbo opo u dule okuyelifila nge nawa oshitwa osho?” Omunhu otashi dulika a tumbule ovamwainafana vavali, tashi dulika nokuli ovo va dalwa eehamba. Ngeenge osho a longifa osho, ohatu dulu oku mu lombwela kutya efaneko olo ola yukila ko filufilu. Opo nee ohatu dulu oku mu pula kutya: “Ngeenge ame naave ohatu dulu okulongifa efaneko la yukila ko la tya ngaho, mbela ngeno Jesus, oo e li Omuhongi Munene, ngeno naye ina longifa efaneko la faafana? Ashike Jesus okwa ti kutya Kalunga oXe. Kungaho Jesus okwa ulika kutya Kalunga okwa kula noku na eenghonopangelo dinene e mu dule.”
14. Efaneko lilipi tali ulike kutya inashi yukila ko Kalunga a longife Satana oye a hepeke ovanhu momundilo woheli?
14 Natu ka taleni vali koshihopaenenwa shimwe. Ovanhu vamwe ova itavela kutya Satana oye ta pashukile oheli? Ohatu dulu okulongifa efaneko olo tali dulu okukwafela ovadali va mone kutya inashi yukila ko Kalunga a longife Ondiaboli i xwike ovanhu momundilo woheli. Ohatu dulu okutya: “Diladila nee ngeno u na okaana oko ka ninga okanashibofa neenghono notaka ningi oinima ihapu ii. Mbela oto ke linyenga ngahelipi?” Omudali otashi dulika a tye kutya ota ka pukulula okaana kaye. Otashi dulika a ninga eenghendabala lwoikando, ndele natango okaana otaka twikile ashike okulonga owii. (Omayel. 22:15) Pomhito opo, ohatu dulu okupula omudali kutya ota ka ninga po shike ngeenge okaana oka anya filufilu okutambula ko omapukululo aye. Ovadali vahapu otashi dulika va tye kutya xuuninwa otava ka yandja outekuduliko kokaana ka tya ngaho. Opo nee ohatu dulu okupula kutya: “Ongahelipi ngeenge owa didilike kutya ope na omulongi wowii oo a nwefa mo okaana koye ka kale okanashibofa?” Nopehe na omalimbililo, omudali ota ka kala a handukila omunhu a tya ngaho. Opo tu kwafele omudali oo a ude ko oshitwa shefaneko, ohatu dulu okupula kutya, “Ngeenge ou shii kutya omunhu wonhumba oye a nwefa mo okaana koye ka ninge okanashibofa, mbela oto ka pula omunhu a tya ngaho oye a pe okaana koye outekuduliko?” Nopehe na omalimbililo, omudali ota ka nyamukula kutya hasho ta ka ninga nandenande. Sha faafana, Kalunga ita ka longifa nandenande Satana oye a handukile ovanhu ovo oye e va nwefa mo va longe owii!
15, 16. (a) Omolwashike tuhe na okuteelela keshe omunhu oo hatu udifile a tambule ko etumwalaka lOuhamba? (b) Mbela otu na okukala tu na oipewa ye likalekelwa opo tu dule okuhonga vamwe nomupondo? Shi yelifa. (Tala yo oshimhungu “Osho tashi tu kwafele tu dule okunyamukula keshe umwe.”)
15 Otwa didilika kutya havanhu aveshe ovo hatu udifile tava ka tambula ko etumwalaka lOuhamba. (Mat. 10:11-14) Osho osho shi na okukala ngaho kashi na nee mbudi kutya ohatu pula omapulo a lukilwa nawa, hatu tomhafana monghedi ya denga mbada nohatu longifa omafaneko a shiya ko kuhe na vali. Kakele kaasho, ovanhu ashike vanini va li va pwilikina komahongo aJesus, ye oye aeke Omuhongi Munene oo a li kombada yedu. — Joh. 6:66; 7:45-48.
16 Shikwao vali, nokuli nonande otu udite kutya katu na oshipewa shokuhonga, ohatu dulu okupondola moukalele wetu. (Lesha Oilonga 4:13.) Eendjovo daKalunga ode tu pa etomheno tali ti sha lokwiitavela kutya “aveshe ovo va halelela oku ka mona omwenyo” otava ka tambula ko onghundana iwa. (Oil. 13:48, NW) Onghee hano, natu kulikeni nokukala tu na etaleko li li pandjele li na sha nafye vene nosho yo ovo hatu udifile onghundana iwa yOuhamba. Natu longifeni pauyadi edeulo olo Jehova te tu pe, tu na elineekelo kutya otali ke tu etela ouwa nosho yo ovo tave tu pwilikine. (1 Tim. 4:16) Jehova ote tu kwafele tu shiive nghee tu na ‘okunyamukula keshe umwe.’ Ngaashi hatu ke shi mona moshitukulwa tashi landula, onghedi imwe omo hatu dulu okupondola moukalele wetu okudulika kefinamhango la fimanenena li na sha nanghee tu na okuungaunga navamwe.
^ okat. 6 Tala oshitukulwa “Is It Possible to Build Faith in a Creator?” mOshungonangelo yOshiingilisha ye 1 Oktoba 2009.
“Keshe eshi mwa hala ovanhu ve mu ningile, osho va ningileni yo.” — MAT. 7:12.
1. Mbela onghedi omo hatu ungaunga novanhu moukalele otai dulu ngoo oku va kuma? Yandja oshihopaenenwa. (Tala efano pehovelo loshitukulwa.)
OMIDO dinini da pita, Ovakriste vamwe ovalihomboli vomuFiji ova li tava kufa ombinga moshikonga shokushiva ovanhu kEdimbuluko lefyo laKristus. Fimbo va li tava popi nomukainhu umwe poshivelo sheumbo laye, odula oya li ya hovela okuloka. Omumwatate okwa li a yandja okanduda kamwe komukainhu oo ofimbo vo tava longifa kamwe nomukulukadi waye. Ovalihomboli ovo ova li va hafa neenghono eshi omukainhu oo a li e uya kEdimbuluko. Omukainhu oo okwa ti kutya ota dimbuluka ashike kanini kaasho Eendombwedi odo da li da popya pefimbo letalelepo. Ashike eshi sha li she mu kuma unene noshe mu linyengifa a ye kEdimbuluko, onghedi omo da li da ungaunga naye. Oshike sha li sha etifa oidjemo iwa ya tya ngaho? Ovalihomboli ovo ova tula moilonga efinamhango li na sha nanghee tu na okuungaunga navamwe.
2. Otu na okuungaunga ngahelipi navamwe?
2 Jesus okwa yandja omayele e na sha nanghee tu na okuungaunga navamwe eshi a ti: “keshe eshi mwa hala ovanhu ve mu ningile, osho va ningileni yo.” (Mat. 7:12) Ongahelipi hatu dulu okutula moilonga efinamhango olo? Omokukatuka eenghatu dopavali. Yotete, otu na okulipula kutya, ‘Ngeno aame, ngeno onda hala okuungaungwa naame ngahelipi?’ Opo nee otu na okukatuka eenghatu tu ungaunge navamwe ngaashi twa hala ngeno okuungaungwa nafye. — 1 Kor. 10:24.
3, 4. (a) Omolwashike ovaitaveli vakwetu havo aveke tu na okuungaunga nawa navo? (b) Oshike hatu ka kundafana moshitukulwa eshi?
3 Luhapu ohatu ungaunga nawa novaitaveli vakwetu. Ashike Jesus ina tya kutya otu na ashike okuungaunga nawa novaitaveli vakwetu. Okwa tumbula efinamhango li na sha nanghee tu na okuungaunga navamwe eshi a li ta kundafana kombinga yanghee tu na okuungaunga novanhu aveshe nosho yo nokuli novatondi vetu. (Lesha Lukas 6:27, 28, 31, 35.) Ngeenge otu na okutula moilonga efinamhango olo eshi hatu ungaunga novatondi vetu, mbela katu na okuninga ngaho unene tuu eshi hatu ungaunga novanhu ovo hatu udifile, ovo vahapu vomuvo “va halelela oku ka mona omwenyo waalushe”! — Oil. 13:48, NW.
4 Paife ohatu ka kundafana omapulo 4 oo hatu dulu okukaleka momadiladilo eshi hatu kufa ombinga moukalele: Oolyelye handi udifile? Ohandi va hange peni? Onaini shi li efimbo liwa okuya kovanhu? Ondi na okupopya navo ngahelipi? Ngaashi hatu ke shi mona, omapulo oo otae tu kwafele tu kale tu na ko nasha nomaliudo aavo hatu udifile nokulundulula omatwalemo etu she likolelela keenghalo davo. — 1 Kor. 9:19-23.
5. Omapulo elipi hatu dulu okulipula?
5 Ngeenge tu li moukalele, luhapu ohatu popi noohandimwe. Omunhu keshe oku na onakudiwa nomaupyakadi aye e lili. (2 Omaf. 6:29) Ngeenge hatu udifile umwe onghundana iwa, otu na okulipula kutya: ‘Ngeno aame, mbela ngeno onda hala omunhu ou a tale nge ko ngahelipi? Mbela ohandi ka kala ngoo nda hafa ngeenge okwa tale nge ko ashike nda fa omunhu wongaho? Ile onda hala a kale a tala nge ko ndi li omunhu wolela kuye.’ Okudilonga komapulo oo otaku tu dimbulukifa tu ungaunge nawa nomuneumbo keshe pauhandimwe.
6, 7. Otu na okuninga shike ngeenge otwa shakeneke moukalele omunhu oo ta ungaunga nafye nai?
6 Kape na oo a hala okukala a talika ko e li omukembauli. Tu li Ovakriste, ohatu ningi ngaashi hatu dulu opo tu tule moilonga omayele Ombibeli oo kutya, “Eendjovo deni nadi kale alushe donghenda.” (Kol. 4:6) Ndele molwaashi inatu wanenena, omafimbo amwe ohatu popi oinima oyo hatu ke livela ombedi lwanima. (Jak. 3:2) Ngeenge otwa popi naumwe nopehe na olune, tashi dulika molwaashi efiku inali tu endela nawa, itatu ka kala twa hala tu talwe ko kutya katu na eenghedi ile kutya katu na ko nasha navamwe. Ashike ohatu ka teelela omunhu a ude ko onghalo omo tu li. Mbela nafye katu na okuungaunga navamwe monghedi ya faafana?
7 Ngeenge omunhu oo wa shakeneka moukalele ota ungaunga naave nai, mbela itashi ka kala shiwa ngeenge owa kala wa fa uhe wete kutya ota ungaunga naave nai? Mbela ote linyenge ngaho omolwomafininiko koilonga ile kofikola? Mbela ota ungaunga nonghalo ya kwata moiti yokuhe na oukolele? Meenghalo dihapu, ovanhu ovo potete hava kala va handuka ohave ke linyenga nawa ngeenge ovapiya vaJehova ova ungaunga navo nomwenyo muwa nonefimaneko. — Omayel. 15:1; 1 Pet. 3:15.
8. Omolwashike tu na okuudifila ovanhu ‘aveshe’ etumwalaka lOuhamba?
8 Ohatu popi novanhu ve li meenghalo di lili noku lili moukalele wetu. Pashihopaenenwa, momido ashike opo da di ko, okwa nyanyangidwa oimoniwa i dulife po 60 mOshungonangelo, moitukulwa ya pambafana i na oshipalanyole, “Ombibeli ohai lundulula onghalamwenyo yovanhu.” Ovanhu vamwe ovo va popiwa moitukulwa oyo ova li hava vake, eengholwe, va li meengudu dovalongi vominyonena ile va li va pikwa koingangamifi. Vamwe ova li ovanapolitika, ovawiliki vomalongelokalunga ile ovo va li va pitifa komesho omaifano avo. Vamwe ova li ve na onghedi yokukalamwenyo inai koshoka. Ndele aveshe ova li va uda onghundana iwa, tava konakona Ombibeli, tava ningi omalunduluko nokuuya moshili. Onghee hano, inatu diladila nandenande kutya ovanhu vamwe inava wana okuudifilwa etumwalaka lOuhamba. (Lesha 1 Ovakorinto 6:9-11.) Ndele ponhele yaasho, natu kale tu shii kutya ovanhu ‘aveshe’ otava dulu okutambula ko onghundana iwa. — 1 Kor. 9:22.
9. Omolwashike tu na okuulika kutya otwa fimaneka omaumbo avamwe?
9 Ovanhu ohatu va hange peni eshi hatu wanifa po oukalele wetu? Luhapu ohatu i komaumbo avo. (Mat. 10:11-13) Ohatu shi pandula ngeenge vamwe otava ulike kutya ova fimaneka omaumbo noinima yetu. Kakele kaasho, omaumbo etu okwa fimanenena kufye. Otwa hala a kale onhele omo tu udite twa amenwa noyelimweneneno. Otu na yo okuulikila ovanhu vakwetu efimano la tya ngaho. Onghee hano, ngeenge hatu longo eumbo neumbo, otu na okudiladila kombinga yanghee tu na okuungaunga nomaumbo avo. — Oil. 5:42.
10. Ongahelipi hatu dulu okuhenuka okupiyaaneka vamwe moukalele wetu?
10 Mounyuni ou ekaulonyanga la lunda pombada, ovaneumbo vahapu ohava kala va angala ovanhu ovo vehe shii. (2 Tim. 3:1-5) Otu na okuhenuka okuningifa ovanhu va kale ve tu angala. Pashihopaenenwa, natu tye nee otwa ya peumbo lonhumba ndele hatu konghola poshivelo. Ngeenge itamu nyamukula, otashi dulika tu kwatwe keamo lokuvandamena momakende ile tu kale hatu dingonoka eumbo, hatu kongo ovaneumbo. Mbela momudingonoko weni oshinima sha tya ngaho itashi piyaaneke omuneumbo? Mbela ovashiinda shaye otava ka diladila shike? Oshoshili kutya otu na okuwanifa po nawanawa oshilonga shetu shokuudifa. (Oil. 10:42) Otwa halelela okutandavelifa etumwalaka liwa nohatu shi ningi nomalinyengotomheno mawa. (Rom. 1:14, 15) Ashike otu na okuhenuka okuninga oinima oyo tai dulu okupiyaaneka ovanhu moshitukulwa osho hatu udifile. Omuyapostoli Paulus okwa ti: “Fye itatu pe omunhu omhito okudina moshinima nande shimwe, oshilongayakulo shetu shi ha shekwe.” (2 Kor. 6:3) Ngeenge otwa ulike kutya otwa fimaneka omaumbo noinima yaavo ve li moshitukulwa shetu, elihumbato letu otali dulu okunanena vamwe koshili. — Lesha 1 Petrus 2:12.
11. Omolwashike hatu shi pandula ngeenge vamwe ova fimaneka efimbo letu?
11 Tu li Ovakriste, vahapu vomufye otu na omalipyakidilo mahapu monghalamwenyo. Ndele opo tu wanife po oinakuwanifwa yetu, otwa tala kutya ilipi ya fimanenena nokutula po efimbolandulafano liwa loku i wanifa po. (Ef. 5:16; Fil. 1:10) Otashi dulika tu kale twa nyemata ngeenge efimbolandulafano letu ola iwa moshipala koshinima shonhumba. Onghee hano, ohatu shi pandula ngeenge vamwe tava ulike kutya ova fimaneka efimbo letu, mokutala kutya efimbo peni ve na okupopya nafye nonokutya otava kwata oule wefimbo li fike peni. Tu na momadiladilo efinamhango li na sha nanghee tu na okuungaunga navamwe, ongahelipi hatu dulu okuulika kutya otwa fimaneka ovo hatu udifile?
12. Ongahelipi hatu dulu okuufa kutya efimbo lonhumba olo liwa nokuudifila ovanhu moshitukulwa shetu?
12 Otu na okutala kutya efimbo lilipi liwa okuya komaumbo avamwe. Ovanhu moshitukulwa sheni ohava kala momaumbo efimbo lilipi? Efimbo peni tashi dulika va kale va hala okupwilikina? Otashi ka kala shiwa ngeenge otwa tale nghee tu na okulundulula efimbolandulafano letu she likolelela keenghalo dovanhu. Koitukulwa imwe mounyuni, oukalele weumbo neumbo ohau ende nawa unene komatango. Ngeenge moshitukulwa eshi ho udifile osho mu li ngaho, mbela ito dulu okuliunganeka nawa opo u longe eumbo neumbo pefimbo olo? (Lesha 1 Ovakorinto 10:24.) Ohatu dulu okukala noushili kutya Jehova ota ka nangeka noupuna omaliyambo keshe oo hatu ningi opo tu kufe ombinga moukalele pefimbo olo tali wapalele ovanhu moshitukulwa shetu.
13. Ongahelipi hatu dulu okuulika kutya otwa fimaneka omuneumbo?
13 Ongahelipi vali hatu dulu okuulika kutya otwa fimaneka oohandimwe? Ngeenge otwa shakeneke umwe oo ta pwilikine nawa, otu na oku mu pa oundombwedi muwa ashike katu na okukala po efimbo lile unene. Omuneumbo otashi dulika a nunina efimbo olo oshinima shonhumba osho e wete sha fimana. Ngeenge okwa ti kutya okwe lipyakidila, natu mu lombwele kutya itatu kwata efimbo, notu na okuliufa kwaasho twa ti. (Mat. 5:37) Pexulilo leenghundafana, oshiwa okupula omuneumbo kutya onaini vali tashi ka kala shiwa oku mu shunina. Ovaudifi vamwe ohava mono shiwa okutya: “Ohandi ka kala nda hafa oku ku talela po vali. Mbela itashi ka kala shiwa ngeenge onde ku dengele ile ndi ku tumine etumwalaka ndi ude ngeenge ou na omhito?” Ngeenge ohatu tifuka she likolela komafimbolandulafano aavo ve li moshitukulwa shetu, ohatu landula oshihopaenenwa shaPaulus, oo a li ‘ita kongo osho she mu wapalela, ndelenee osho sho sha wapalela vahapu, opo va xupifwe.’ — 1 Kor. 10:33.
14-16. (a) Omolwashike tu na okuyelifila nawa omuneumbo elalakano letalelepo letu? (b) Etwalemo lilipi omupashukili omweendi umwe a mona kutya ohali pondola?
14 Diladila nee ngeno efiku limwe fimbo u li po owa dengelwa ongodi ashike ewi lomunhu oo ta popi ku li shii. Omunhu oo ku mu shii, ndele ote ku pula kutya ou hole oikulya yoludi lilipi. Oto ka kala to lipula kutya olyelye a denga nokwa hala naanaa shike. Omolwokuulika eenghedi, otashi dulika ngoo u popye naye kanini, ndele oto ka ulika kutya ino hala eenghundafana di ye moule. Mepingafano naasho, natu tye nee ngeno omudengi oo okwa popya edina laye, te ku lombwele kutya oha longo noinima i na sha noitungifi yolutu nonokutya oha yandje ouyelele u na sha naasho. Nopehe na omalimbililo, ohatu ka pwilikina nawa komunhu a tya ngaho. Shikwao vali, ohatu shi pandula ngeenge ovo tava popi nafye tava yukilile oshitwa nelungi. Ongahelipi hatu dulu okuninga sha faafana eshi hatu ungaunga naavo hatu shakeneke moukalele wetu?
15 Ovanhu moitukulwa ihapu ova teelela tu popye osho twa endela nopehe na okwoongaonga. Oshoshili kutya otu na ouyelele u na ondilo oo ovanhu vahapu vehe na. Ndele natu tye nee inatu lombwela omuneumbo kutya ofye oolyelye notwa endela shike ndele hatu hovele ashike neenghundafana nokupula omuneumbo kutya: “Ngeno okwa li u na eenghono, oupyakadi ulipi to ka kandula po?” Otu shii kutya elalakano lokupula ngaho okumona kutya omunhu ota diladila shike opo tu shingile eenghundafana kOmbibeli. Ashike omunhu otashi dulika e lipule kutya: ‘Omunhu owa peni, nomolwashike ta pulile nge epulo la tya ngaha? Elalakano laye olashike?’ Onghee hano, natu kendabaleni okukwafela ovanhu va kale ve tu mangulukila. (Fil. 2:3, 4) Osho ohatu shi ningi ngahelipi?
16 Omupashukili omweendi umwe oha popi novanhu monghedi tai shikula nokwa mona kutya ohai longo. Konima eshi ve lipopifa, oha pe omuneumbo okafo Mbela owa hala okushiiva oshili? ndele ta ti: “Ohatu yandje okafo oko kukeshe umwe moshitukulwa eshi nena. Oka kundafana omapulo ahamano oo ovanhu vahapu tashi dulika va pule. Oko okoye.” Omumwatate okwa ti kutya ovanhu vahapu ohava kala ve tu mangulukila ngeenge ova shiiva kutya otwa endela shike. Kungaho, ohashi kala shipu luhapu okutwikila neenghundafana. Omupashukili omweendi lwanima oha pula omuneumbo kutya: “Mbela owe lipula nale limwe lomomapulo oo?” Ngeenge okwa hoolola po limwe, omumwatate oha pandje okafo nokukundafana nomuneumbo osho Ombibeli ya ti kombinga yepulo olo. Ile efimbo limwe omumwatate oye mwene ha hoolola epulo noku li kundafana nomuneumbo nopehe na okukondjifa omuneumbo oye a hoolole. Ashike ope na eenghedi dihapu dokuhovela eenghundafana. Moitukulwa imwe, fimbo ino popya osho she ku endifa, ou na okushikula eenghedi donhumba dokupopifa odo da tambulwa ko. Eshi sha fimanenena okulundulula omatwalemo etu she likolelela keenghalo dovanhu moshitukulwa shetu.
17. Ngaashi sha kundafanwa moshitukulwa eshi, omeenghedi dimwe dilipi hatu dulu okutula moilonga efinamhango li na sha nanghee tu na okuungaunga navamwe?
17 Omeenghedi dimwe dilipi hatu dulu okutula moilonga efinamhango li na sha nanghee tu na okuungaunga navamwe moukalele wetu? Otu na okuungaunga nomuneumbo keshe she likolelela konghalo yaye. Otu na okuulika kutya otwa fimaneka eumbo noinima yomuneumbo. Natu kendabaleni yo okukufa ombinga moukalele pefimbo opo ovanhu ve li momaumbo notu wete kutya otashi dulika ve ke tu pwilikine. Natu tale yo kutya onghedi ilipi hatu ka longifa moshitukulwa shetu oyo tai ka nana ovanhu va pwilikine.
18. Ouwa ulipi hatu ka mona ngeenge otwa ungaunga naavo ve li moshitukulwa shetu monghedi omo ngeno nafye twa hala tu ungaungiwe nafye?
18 Okuungaunga novanhu moshitukulwa shetu monghedi omo ngeno nafye twa hala okuungaungwa nafye otaku eta oidjemo ihapu iwa. Ngeenge otwa ungaunga navamwe nolune nokuulika kutya otu na ko nasha navo, kungaho ohatu efa ouyelele wetu u minikile, hatu ulike ongushu yokutula moilonga omafinamhango Ombibeli nokuyandja efimano kuTate yetu womeulu. (Mat. 5:16) Ohatu dulu okunanena ovanhu koshili monghedi omo hatu va udifile. (1 Tim. 4:16) Kashi na nee mbudi kutya ovo hatu udifile etumwalaka lOuhamba otave li tambula ko ile hasho, ohatu ka kala twa wanenwa eshi tu shii kutya otwa ninga ngaashi hatu dulu opo tu wanife po oukalele wetu. (2 Tim. 4:5) Onghee hano, keshe umwe womufye na hopaenene omuyapostoli Paulus oo a ti: “Aishe ohandi [i] ningi omolwevangeli, naame yo ndi mone oshitukulwa shomulo.” (1 Kor. 9:23) Komesho yaaishe, natu tuleni alushe moilonga efinamhango li na sha nanghee tu na okuungaunga navamwe moukalele wetu.
ONDJOKONONA YONGHALAMWENYO
Ame nomukulukadi wange, Evelyn, otwa li twa londoloka meshina lokolutenda puHornepayne moshitukulwalongo shi yadi oixwa shokolundume laKanada shedina Ontario. Osha li ongula inene nokwa li kwa talala neenghono. Omumwatate umwe womoshitukulwa okwa li e tu ila po, nokonima eshi twa lya oshuumbululwa tashi kwata pedimo fye naye nomukulukadi nomonamati waye, otwa enda molumi tu ka udife eumbo neumbo. Komatango efiku olo, onda li nda yandja oshipopiwa shange shotete shomoipafi ndi li omupashukilishikandjo. Ofye ashike vatano twa li po.
OMUVALU oo munini wovapwilikini voshipopiwa shange mo 1957 kawa li wa udifa nge nai. Onda kala ndi na eehoni nai. Eshi nda li okaana, onda li handi hondama ngeenge meumbo letu mwe uya ovaenda, nokuli nonande ondi va shii.
Otashi dulika u kale wa kumwa okushiiva kutya oinakuwanifwa yange ihapu mehangano laJehova oya li tai pula nge ndi longele kumwe novanhu vahapu, ookaume nosho yo ovo dihe shii. Ashike, onda li nda kala natango ndi na eehoni nondi udite inandi wana, nomolwaasho itandi dulu okutya oinakuwanifwa oyo onde i pondola kwaame mwene. Ponhele yaasho, onda mona oushili weudaneko laJehova olo tali ti: “Ame ohandi ku pameke ndee handi ku kwafa yo, Ame ohandi ku yambidida yo neke lolulyo louyuki wange.” (Jes. 41:10) Onghedi imwe ya tongomana omo Jehova a li a kwafela nge okupitila mekwafo lOvakriste vakwetu. Nandi mu lombwele kombinga yaumwe womuvo, handi tameke okudja eshi nda li okaana.
Ongula yOsoondaxa imwe eshi kwasha nawa, mo 1940 nasha, Elsie Huntingford okwa li e uya mofaalama yetu oyo ya li kouningininolukadi waOntario. Meme okwa li a ya kuye pomuvelo ofimbo fye natate oo naye a li e na eehoni a fa nge, twa li omutumba meni leumbo hatu pwilikine. Molwaashi tate okwa li ta diladila kutya omumwameme Huntingford ota shingifa nonokutya meme ota lande oshinima osho inatu pumbwa, okwa li a ya pomuvelo e ke mu lombwela kutya inatu hala. Omumwameme Huntingford okwa pula ta ti: “Inamu hala ekonakonombibeli?” Tate okwe mu nyamukula ta ti: “Otwa hala.”
Omumwameme Huntingford okwa li lela e uya pefimbo liwa. Ovadali vange ova kala oilyo iladi neenghono yOngeleka ya Hangana yaKanada (United Church of Canada) ashike pefimbo opo ova li va tokola okudja mo. Omolwashike? Omolwaashi poshivelo mongeleka, omuwiliki okwa li ha tula po omusholondodo womadina aavo va yandja ongalo e li melandulafano she likolelela komuvalu oo va yandja. Ovadali vange ovo va li va hepa, luhapu ova li hava kala lwopexulilo momusholondodo oo, novakulunhu vongeleka ova li have va fininike va yandje shihapu. Omuwiliki umwe okwa ti kutya iha hongo oinima oyo lela a itavela, molwaashi okwa hala okukaleka po oilonga yaye. Onghee hano, otwa li twa dja mo mongeleka ashike natango otwa li twa hala okuwanifa po omhumbwe yetu yopamhepo.
Molwaashi pefimbo opo Eendombwedi daJehova oda li da shilikwa muKanada, omumwameme Huntingford okwa li ha konakona noukwaneumbo wetu ta longifa ashike Ombibeli nomadidilikoshango oo a shanga mokambo kalaula. Eshi e ke shi didilika mo lwanima kutya itatu mu lopota kepangelo, okwe tu ulikila oishangomwa ya kanghamena kOmbibeli. Otwa li hatu holeke nawa oishangomwa oyo shimha twa mane okukonakona.*
Nonande opa li omapataneko nomandangalati makwao, omumwameme Huntingford okwa li ha udifa nouladi onghundana iwa. Ouladi waye owa li wa kumwifa nge nowa li we linyengifa nge ndi tambule ko oshili. Onda li nda ulika kutya onde liyapulila Kalunga konima yomudo umwe okudja eshi ovadali vange va ninginifwa ve li Eendombwedi daJehova. Onda li nda ninginifwa mo 27 Februali 1949 manga nda li ndi na omido 17, metemba loshitenda omo ovanafaalama va li hava xwiile oimuna. Konima yaasho, onda li nda tokola ndi ninge omukokolindjila wondjikilile.
Onda li handi ongaonga okuninga omukokolindjila. Oule wefimbo, onda li handi longo mombaanga nomombelewa yonhumba molwaashi onda li handi diladila kutya onda pumbwa okulikola oimaliwa opo ndi dule oku ke liyambidida eshi handi kokola ondjila. Ndele molwaashi natango onda li omunyasha ehe nowino, ngeenge nda mono oimaliwa onda li handi i longifa po diva. Onghee hano, omumwatate Ted Sargent okwa li a ladipika nge ndi kale nouladi nonde lineekela Jehova. (1 Omaf. 28:10) Omolweladipiko olo lopahole, onda li nda hovela okukokola ondjila muNovemba 1951. Onda li ashike ndi na eedola 40, ombasikela ikulu nokatasi kape. Ashike Jehova alushe oha shilipaleke kutya ondi na osho nda pumbwa. Inandi pandula tuu omumwatate Ted eshi a ladipika nge ndi ninge omukokolindjila! Osho osha ka etifa omanangeko noupuna amwe vali.
Onguloshi imwe lwopexulilo laAuguste 1952, onda li nda dengelwa ongodi ya dja koToronto. Onda li nda shivwa koshitaimbelewa shEendombwedi daJehova moKanada ndi ka hovele oilonga yaBetel muSeptemba. Nonande onda li ndi na eehoni noinandi enda nande onale moshitaimbelewa, onda li nda tunhukwa molwaashi ovakokolindjila vakwetu ova li hava lombwele nge oinima iwa kombinga yObetel. Eshi nda ya ko, onda li nda manguluka nda fa ashike ndi li meumbo.
Konima yomido mbali eshi nda ya kObetel, onda li nda nangekwa po ndi li omupiya omukwatelikomesho weongalo (oo paife ha ifanwa omuunganeki wolutu lovakulunhuongalo) meongalo limwe moToronto, nda ya ponhele yomumwatate Bill Yacos. Molwaashi onda li ashike ndi na omido 23, onda li ndi udite nda fa ashike okamatyona komofaalama. Ashike omumwatate Yacos okwa li a ulikila nge nelininipiko nopahole osho ndi na okuninga; na Jehova okwa li shili a kwafela nge.
Omumwatate Yacos oo a li e na olutu la pama noku hole okulimemesha, okwa li e na ko nasha novanhu. Okwa li e hole ovamwatate nova li ve mu hole. Luhapu okwa li he ke va talela po komaumbo avo, ndele hangeenge ashike ve li momaupyakadi. Bill Yacos okwa li a ladipika nge ndi ninge sha faafana nokulongela kumwe novamwatate novamwameme moukalele. Okwa ti: “Ken, ulikila ovamwatate kutya ou na ko nasha navo. Osho otashi ka fufila omapuko mahapu.”
Okudja muJanuali 1957, Jehova okwa li a kwafela nge monghedi ye likalekelwa. Momwedi oo omo nda hombola Evelyn, oo a li a mana ondodo 14 kOfikola yaGilead. Manga inatu hombola, okwa li ha longele moshitukulwa shovapopi velaka lOshifransa moQuebec. Pefimbo opo, ongeleka yaKatolika kaRoma oyo unene ya li tai dana onghandangala moQuebec. Onghee hano, Evelyn okwa li e na oshinakuwanifwa shidjuu, ashike okwa li omudiinini kusho nosho yo kuJehova.
Evelyn okwa kala yo omudiinini kwaame. (Ef. 5:31) Oudiinini waye owa li wa yelekwa diva konima eshi twa hombola. Okwa li twa diladila tu ye molweendo koFlorida, muU.S.A., ndele efiku la landula efiku omo twa hombola, oshitaimbelewa okwa li sha pula nge ndi ka kale pokwoongala kwonhumba oule woshivike kObetel yaKanada. Oshoshili kutya okwoongala oko okwa li kwa ya moshipala eemhangela detu, ashike ame naEvelyn otwa li twa hala tu ninge keshe osho Jehova a hala tu ninge. Onghee hano, otwa li twa kaleka okafudo kanini (honeymoon) konima eshi opo twa hombola. Oshivike osho, Evelyn okwa li a longa moukalele popepi noshitaimbelewa. Nonande oshitukulwa okwa li sha yooloka ko filufilu kwaasho shaQuebec, okwa li a twikila nopehe na okusholola.
Pexulilo loshivike, onda li nda kumwa eshi nda nangekwa po ndi li omupashukilishikandjo kolundume laOntario. Onda hangwa ashike opo nda hombola nondi na omido 25 nokanda li ndi na owino, ndele nande ongaho, otwa li twa ya tu na elineekelo muJehova. Mokati kokufu komuKanada, otwa li twa ya neshina lokolutenda oufiku pamwe novapashukili ovaendi vonhumba ovo va li ve na owino tava shuna koinakuwanifwa yavo. Okwa li ve tu ladipika neenghono! Omumwatate umwe nokuli okwa li e tu lombwela tu ka nangale monhele yokunangala meshina oyo a li e liumbulila, opo tuha kale tu li omutumba oufiku aushe. Ngaashi nda popya metetekelo, ongula ya ka shikula ko, konima yomafiku 15 okudja eshi twa hombola, otwa li twa ka talela po ongudu inini yovaudifi moHornepayne.
Monghalamwenyo yetu naEvelyn omwa ka ningwa vali omalunduluko mahapu. Ofimbo twa li hatu longo oilonga youpashukili woshitukulwa mo 1960, onda li nda shivwa kOfikola yaGilead mondodo 36, neetundi odo oda li tadi ka kwata oule weemwedi 10 noda li tadi ka hovela muFebruali 1961 moBrooklyn, shaNew York. Oshoshili kutya onda li nda tunhukwa, ashike onda li yo nda nyemata molwaashi Evelyn ina shivwa. Ponhele yaasho, ngaashi ovakulukadi vakwao ovo ve li pondodo ya fa yaye, Evelyn okwa li a pulwa a shange onhumwafo omo a li e na okupopya kutya ohatu dulu okutopoka naye oule weemwedi 10. Evelyn okwa li ta lili, ashike otwa li twa dimina ndi ye kofikola, nokwa li a hafa eshi handi ka pewa edeulo la denga mbada koGilead.
Evelyn okwa li a ka longa koshitaimbelewa shaKanada oule weemwedi donhumba. Okwa li e na oufembanghenda we likalekelwa wokukala monduda imwe nomumwameme omuvaekwa omuholike, Margaret Lovell. Oshoshili kutya fye naEvelyn otwa kala twa djuulukwafana neenghono. Ashike kekwafo laJehova, otwa li hatu longo nelitulemo oinakuwanifwa yetu oyo yopakafimbo. Eshi a li a dimina nehalo liwa tu yambe po efimbo letu lokukala pamwe opo tu dule okulongifwa pauyadi kuJehova nosho yo kehangano laye osha li sha kuma nge neenghono.
Konima eshi nda kala koGilead oule weemwedi nhatu lwaapo, omumwatate Nathan Knorr, oo a li ta kwatele komesho oilonga yokuudifa yomounyuni aushe pefimbo opo, okwa li a pa nge eshivo le likalekelwa. Okwa li a pula nge ngeenge itandi dulu okufiya po Ofikola yaGilead pefimbo opo nokushuna koKanada ndi ka honge pakafimbo kOfikola yOukalele wOuhamba koshitaimbelewa. Omumwatate Knorr okwa lombwela nge kutya aame mwene ndi na okutokola ngeenge ohandi i ile itandi i. Okwa ti kutya ohandi dulu okumana eetundi dange ngeenge onda hala notashi dulika ndi ka ninge omutumwa. Okwa ti yo kutya ngeenge onda tokola okushuna koKanada, otashi dulika ndi ka shivwe vali koGilead nopefimbo opo oshi na oupu ndi pulwe ndi shune moukalele moKanada. Okwa ti kutya nandi ninge etokolo kwaame mwene shimha nde shi kundafana nomukulukadi wange.
Molwaashi Evelyn okwa hangwa nale a lombwela nge kutya okwa tala ko ngahelipi oinakuwanifwa yopauteokratika, onda li nda lombwela diva omumwatate Knorr kutya, “Keshe osho ehangano laJehova la hala tu ninge, ohatu shi ningi nehafo.” Otwa kala alushe tu udite kutya otu na okuya keshe oko ehangano laJehova tali tu tumu, nokuli nonande ngeno hako twa li twa hala.
Onghee hano, muAprili 1961, onda li nda fiya po oBrooklyn nokushuna koKanada ndi ka honge Ofikola yOukalele wOuhamba. Lwanima, otwa ka ninga oilyo youkwaneumbo waBetel. Opo nee, onda li nda kumwa eshi nda yakula eshivo lokuya kofikola yaGilead mondodo 40 oyo ya li tai ka hovela 1965. Ashike natango Evelyn okwa li e na okushanga onhumwafo a dimine kutya ohatu dulu okutopoka naye. Ndele konima yoivike inini, otwa li twa hafa neenghono eshi Evelyn naye a li a shivwa a ye kOfikola yaGilead.
Konima eshi twa fika kOfikola yaGilead, omumwatate Knorr okwe tu lombwela kutya ovanafikola ovo ve li meetundi delaka lOshifransa, omo nafye twa li, otava ka tuminwa koAfrika. Ashike eshi twa ka pewa eedjapo, otwa li twa shunifwa koKanada. Onda li nda nangekwa po ndi li omupashukili woshitaimbelewa (oo paife ha ifanwa Omuunganeki wOkomitiye yOshitaimbelewa). Molwaashi onda li ashike ndi na omido 34, onda li nda dimbulukifa omumwatate Knorr kutya, “Ame omunyasha natango.” Ndele natango okwa li a twa nge omukumo. Okudja ashike eshi nda hovela oshilonga osho, fimbo inandi ninga etokolo la kwata moiti onda kala handi kundafana novamwatate vomoBetel ovakulunhu ovo ve na owino.
Oilonga yaBetel oya pa nge eemhito da denga mbada dokulihonga kuvamwe. Onda fimaneka nonda lenga neenghono oilyo ikwetu yOkomitiye yOshitaimbelewa. Onda li yo nda nwefwa mo monghedi iwa kOvakriste vahapu ovalumenhu novakainhu, ovanyasha novakulunhu, ovo twa kala navo moshitaimbelewa nosho yo momaongalo e lili noku lili omo twa li
Oilonga yaBetel oya kwafela nge ndi honge vamwe nokupameka eitavelo lavo. Omuyapostoli Paulus okwa li a lombwela Timoteus ta ti: “Kala muei we i longwa.” Okwa ti yo: “Osho wa uda kuame mokati keendombwedi dihapu, shi yandja kovalumenhu ve shi kulineekelwa, va wana oku shi longa vakwao yo.” (2 Tim. 2:2; 3:14) Omafimbo amwe, Ovakriste vakwetu ohava pula nge kutya oilihongomwa ilipi nde lihonga moule weedula 57 odo nda longa mObetel. Ohandi va nyamukula paunafangwa handi ti, “Kala ho ningi diva nonehalo liwa osho ehangano laJehova la hala u ninge, nokukala we lineekela mekwafo laJehova.”
MObetel onda fa ashike opo nde uya mo onghela, ndi li omulumenhu omunyasha e na eehoni noke na owino. Ashike eedula adishe odo, Jehova okwa kala ‘e kwete eke lange lokolulyo.’ Okwa kala ta shilipaleke nge naunene tuu okupitila molukeno nomekwafo li li pefimbo olo nda pewa kovaitaveli vakwetu, ta ti: “Ino kala wa tila, Ame ohandi ku kwafa.” — Jes. 41:13.
^ okat. 10 Mo 22 Mei 1945, epangelo laKanada ola li la kufa po eendjidikila odo la li la tulila po oilonga yetu.
“Kalunga Ye ke fi Kalunga kedongakano, ndelenee okombili.” — 1 KOR. 14:33.
1, 2. (a) Olyelye a shitwa tete kuKalunga, nokwe mu longifa ngahelipi? (b) Oshike tashi ulike kutya ovaengeli ova unganekwa nawa?
JEHOVA oo a shita oinima aishe meulu nokombada yedu, oha ningi oinima monghedi ya unganekwa nawa. Oshishitwa shaye shotete osho Omona waye wopamhepo ewifa, oo ha ifanwa “Ondjovo” molwaashi oye omupopikalelipo waye munenenene. Ondjovo oyo oya kala tai yakula Jehova oule womido dihapu nomolwaashi Ombibeli ya ti: “Pehovelo opa li Ondjovo, nOndjovo oya kala puKalunga.” Ombibeli oya popya yo kutya: “Aishe oya shitwa kuye, ndele kape na nande oshinima shimwe sha shitwa, eshi inashi shitwa muye.” Omido di dule 2 000 lwaapo da pita, Jehova okwa li a tuma Ondjovo kombada yedu oko ya kala tai wanifa po ehalo laYe i li omunhu a wanenena, Jesus Kristus. — Joh. 1:1-3, 14.
2 Fimbo ine uya kombada yedu e li omunhu, Omona waKalunga okwa kala ta longo noudiinini pamwe naXe e li “omunongoelela.” (Omayel. 8:30) Jehova okwa li e mu longifa okushita oishitwa ikwao yopamhepo omamiliyona meulu oyo i li ovaengeli. (Kol. 1:16) Ombibeli oya popya shi na sha novaengeli ovo, ya ti: “Eyovi lwomayovi ove mu longela, nomayovi omulongo lwomayovi omulongo ova kala ofika koshipala shaye.” (Dan. 7:10) Eemhunga doishitwa yopamhepo yaKalunga oda popiwa kutya oda unganekwa nawa di li ‘ovakwaita’ vaJehova. — Eps. 103:21.
3. Eenyofi neepulaneta dikwao odihapu shi fike peni, noda unganekwa ngahelipi?
3 Ongahelipi kombinga yoinima imwe meshito ngaashi eenyofi odo tadi nyengana okuvalwa nosho yo eepulaneta? Shi na sha neenyofi, oshikundaneki shokuHouston, shomuTexas, shedina Chronicle, efimbo opo la di ko osha ti kutya oku na eenyofi “omabiliyona omabiliyona 300 000, ile tu tye odi dule lwomapa atatu omuvalu oo wa li wa tengenekwa nale kovanongononi.” Oshikundaneki osha ti: “Osho osha hala okutya 3 a landulwa keenola di li 23. Ile tu tye, omabiliyona 100 a hapulalifwa nomabiliyona 3 000.” Eenyofi ohadi kala da unganekwa momihalavili, nomuhalavili keshe ou na eenyofi omabiliyona omafele ile omabiliyona omayovi nosho yo eepulaneta dihapu. Omihalavili dihapu ohadi kala da unganekwa meengudu ile tu tye omaxwata, nomaxwata amwe ohaa kala manenenene.
4. Omolwashike shi li pandunge okufika pexulifodiladilo kutya ovapiya vaKalunga vokombada yedu navo ove na okukala va unganekwa?
4 Ngaashi oishitwa yopamhepo iyuki yomeulu, oishitwa yomewangadjo nayo oya unganekwa monghedi ya denga mbada. (Jes. 40:26) Onghee hano, oshi li pandunge okufika pexulifodiladilo kutya Jehova ota unganeke ovapiya vaye kombada yedu. Okwa hala va kale ve na elandulafano, naasho osha fimanenena molwaashi ove na oilonga ihapu ya fimana ve na oku i longa. Ondjokonona ikumwifi yoilonga yoshiwana shaJehova shonale noshokunena, otai yandje oumbangi kutya Jehova okwa kala pamwe nasho ‘noke fi Kalunga kedongakano, ndelenee okombili.’— Lesha 1 Ovakorinto 14:33, 40.
5. Ongahelipi elongekido lovanhu va yadife ombada yedu la iwa moshipala?
5 Eshi Jehova a shita ovanhu votete okwe va lombwela, a ti: “Dalafaneni nokuhapupala ndee yadifeni edu, lo nali kale mepangelo leni, ndee pangeleni oinamwenyo yomefuta needila dokeulu noinamwenyo aishe tai linyenge kombada yedu.” (Gen. 1:28) Ovanhu kombada yedu ova li ve na okuhapupala monghedi ya unganekwa nawa opo va yadife edu fiyo alishe la ninga Oparadisa. Ndele elongekido olo la unganekwa nawa ola iwa moshipala pakafimbo kokuhadulika kwaAdam naEva. (Gen. 3:1-6) Mokweendela ko kwefimbo “Omwene eshi a mona owii wovanhu kombada yedu wa li uhapu, nomauko omadiladilo omitima davo okwa li [mai] efimbo alishe.” Oshidjemo, “edu la nyonauka koshipala shaKalunga. Nedu la yada oukolokoshi.” Onghee hano, Kalunga okwa li a pangela omhangela a hanaune po ounyuni wovahenakalunga neyelu. — Gen. 6:5, 11-13, 17.
6, 7. (a) Omolwashike Noa a li a filwa onghenda kuJehova? (Tala efano pehovelo loshitukulwa.) (b) Oshike sha li sha ningilwa ovanhu ovo va li vehe na eitavelo pefimbo laNoa?
6 “Noa okwa mona onghenda momesho omwene” molwaashi okwa li “omulumenhu omuyuki” oo a li “e he noshipo mokati kovanhu vomounyuni waye.” Molwaashi “Noa okwa enda pamwe naKalunga,” Jehova okwa li e mu lombwela a tunge onguluwato yakula neenghono. (Gen. 6:8, 9, 14-16) Oya li ya tungwa monghedi omo tai dulu okukala ovanhu noinamwenyo. ‘Noa okwa li a ninga naanaa ngaashi Omwene e mu lombwela,’ nomolwaashi oukwaneumbo waye owa li wa longela kumwe naye, okwa li a manifa oilonga yokutunga monghedi ya unganekwa. Konima eshi oinamwenyo ya tulwa monguluwato, “Omwene okwa idila po.” — Gen. 7:5, 16.
7 Eshi Eyelu le uya mo 2370 K.O.P, Jehova okwa ‘komba po oinamwenyo aishe kombada yedu,’ ndele okwa xupifila omudiinini Noa noukwaneumbo waye monguluwato. (Gen. 7:23) Keshe umwe e li kombada yedu kunena oku li oludalo laNoa, lovanamati novakulukadi vavo. Ndele aveshe ovo va li vehe na eitavelo nokava li monguluwato, ova hanaunwa po filufilu molwaashi kava li va hala okupwilikina kuNoa, “omuudifi wouyuki.” — 2 Pet. 2:5.
8. Oshike sha li tashi ulike kutya Ovaisrael ova li va unganekwa nawa eshi Kalunga a li e va lombwela va ye mEdu lEudaneko?
8 Omafelemido e dulife pwaahetatu konima yEyelu, Kalunga okwa li a unganeka Ovaisrael ve li oshiwana. Okukalamwenyo kwavo akushe okwa li ku na okukala kwa unganekwa nawa, naunene tuu okulongela Kalunga kwavo. Pashihopaenenwa, kakele kovapristeri nOvalevi vahapu, opa li yo pe na ‘ovakainhu ovo va kala [va unganekwa, NW] va yakule poshivelo shetwali leongalo.’ (Ex. 38:8) Ndele eshi Jehova Kalunga a li a lombwela Ovaisrael va ye kuKanaan, epupi olo ola li la ulika kutya kali na eitavelo, nokwa li e va lombwela a ti: “Oshili, nye itamu ka ya medu olo nde li mu udanekela nokwaana nye mu li nangale, Kaleb yaJefunne ye aeke naJosua yaNun” molwaashi ova li va etelela ehokololo liwa konima eshi va lava Edu lEudaneko. (Num. 14:30, 37, 38) Lwanima, Moses okwa li a nangeka po Josua oye e mu pingene po metwokumwe newiliko laKalunga. (Num. 27:18-23) Eshi Josua a li e li pokutwala Ovaisrael muKanaan, okwa li a lombwelwa kutya: “Kala wa pama ndee nyatipala? Ino tila ndele ino haluka, osheshi Omwene Kalunga koye oku li naave keshe apa to i.” — Jos. 1:9.
9. Rahab okwa li e uditile ngahelipi Jehova nosho yo oshiwana shaYe?
9 Jehova Kalunga okwa li shili pamwe naJosua keshe apa ta i. Pashihopaenenwa, natu ka taleni kutya oshike sha li sha ningwa po eshi Ovaisrael va li va onga onhanda popepi noshilando shOvakanaan shedina Jeriko. Mo 1473 K.O.P., Josua okwa li a tuma ovalumenhu vavali va ka lave Jeriko, novalumenhu ovo kuJeriko oko va shakena nombwada Rahab. Rahab okwa li e va holeka moshihokohoko sheumbo laye, opo vaha monike kovanhu ovo va li va tumwa kohamba yaJeriko ve va kwate po. Rahab okwa li a lombwela eendadi odo, a ti: ‘Ondi shi shii, Omwene okwa yandja kunye edu eli, osheshi fye twa uda nhumbi Omwene okwe mu pwiininifila omeva omEfuta [Litilyana, NW] komesho yeni, naashi mwe shi ningila eehamba mbali dOvaamori.’ Okwa weda ko vali ta ti: “Omwene Kalunga keni, Oye Kalunga komeulu pombada noposhi kombada yedu.” (Jos. 2:9-11) Molwaashi Rahab okwa li ta yambidida ehangano laJehova lopefimbo opo, Kalunga okwa li a shilipaleka kutya ye noukwaneumbo waye ova xupifwa eshi Ovaisrael va kwata ko Jeriko. (Jos. 6:25) Rahab okwa li e na eitavelo, a li a fimaneka Jehova nosho yo oshiwana shaYe.
10. Jesus okwa li a lombwela shike ovawiliki velongelokalunga lOshijuda vopefimbo laye, nomolwashike e va lombwelela ngaho?
10 Koshi yewiliko laJosua, Ovaisrael ova li va finda oilongo noilongo nokunangala edu lOvakanaan. Ndele mbela oshike sha ka ningwa po lwanima? Oule womafelemido, Ovaisrael ova kala nokunyona eemhango daKalunga. Pefimbo opo Jehova a ka tuma Omona waye kombada yedu, okuhadulika kwavo kuYe nokuhapwilikina komupopikalelipo waye okwa li kwa tongomana neenghono nomolwaashi Jesus a ti kutya Jerusalem ‘omudipai wovaprofeti.’ (Lesha Mateus 23:37, 38.) Kalunga ka li vali a hokwa ovawiliki velongelokalunga lOshijuda omolwokuhena oudiinini kwavo. Onghee hano, Jesus okwa li e va lombwela a ti: “Ouhamba waKalunga otau mu kufwa ndele tau pewa ovanhu, hava imike oiimati yawo.” — Mat. 21:43.
11, 12. (a) Oshike tashi ulike kutya Jehova ka li vali ta nangeke noupuna oshiwana shOvajuda ndele ehangano lipe lomefelemudo lotete? (b) Ehangano lipe olo Kalunga a hokwa ola li la kwatela mo oolyelye?
11 Mefelemudo lotete O.P., Jehova okwa li a ekelashi oshiwana shOvaisrael osho sha li shihe fi oshidiinini. Ashike osho kasha li tashi ti kutya ota ka kala ehe na ehangano lovapiya vaye ovadiinini kombada yedu. Jehova okwa li a nangeka noupuna ehangano lipe enaenghono olo la kanghamena kuJesus Kristus nokomahongo aye. Ehangano olo ola li la hovela pOpentekoste yomo 33 O.P. Pefimbo opo, ovahongwa vaJesus 120 lwaapo ova li va ongala monhele yonhumba muJerusalem eshi “ohaluka, meulu mwa dja oshihomo ngaashi oshikungulu shinene tashi ende, ndele osha yadifa ondjwo aishe.” Opo nee “opa monika kuvo omalaka a fa omundilo a tukauka nakeshe limwe tali wile kombada yakeshe umwe womokati kavo. Vo aveshe ova yadifwa Omhepo Iyapuki, ndele ova hovela okupopya omalaka amwe elili Omhepo ngaashi e va pa oku shi popya.” (Oil. 2:1-4) Oshiningwanima osho shikumwifi osha yandja oumbangi uhe fi okupatanekwa kutya Jehova okwa li ta yambidida ehangano lipe, omo mwa li mu na ovahongwa vaKristus.
12 Mefiku olo litunhula, “ovanhu ve fike pomayovi atatu” ova li va wedwa momuvalu wovashikuli vaJesus. Natango, “Omwene a wedela mo mongudu yavo ava tava xupifwa.” (Oil. 2:41, 47) Oilonga yovaudifi vomefelemudo lotete oya li ya pondola neenghono nomolwaasho “eendjovo daKalunga da tandavela, nomuvalu wovalongwa vomuJerusalem owa hapupala neenghono.” Nokuli “nongudu inene yomovapristeri oya dulika keitavelo.” (Oil. 6:7) Ovanamitimadiwa vahapu ova li va tambula ko oshili oyo ya li ya udifwa koilyo yehangano olo lipe. Lwanima, Jehova okwa ka yandja oumbangi wa faafana kutya ota yambidida ehangano olo eshi a li a hovela okweeta ‘ovapaani,’ ile tu tye ovanhu vomoiwana imwe meongalo lopaKriste. — Lesha Oilonga 10:44, 45.
13. Ehangano lipe laKalunga ola kala tali longo shike?
13 Ovashikuli vaKristus ova li ve shii oilonga oyo va pewa kuKalunga. Jesus mwene okwa li e va tulila po oshihopaenenwa molwaashi diva ashike konima yokuninginifwa kwaye, okwa li a hovela okuudifa kombinga ‘yOuhamba weulu.’ (Mat. 4:17) Jesus okwa li a lombwela ovahongwa vaye navo va longe oshilonga sha tya ngaho. Okwa li e va lombwela ta ti: “[Otamu] ka ninga eendombwedi dange muJerusalem nomuJudea ashishe nomuSamaria nofiyo okominghulo dounyuni.” (Oil. 1:8) Nopehe na omalimbililo, ovashikuli vaKristus ova li va uda ko filufilu kutya oshike va li va teelelwa va ninge. Pashihopaenenwa, muAntiokia shaPisidia, Paulus naBarnabas ova li va lombwela ovapataneki vavo Ovajuda nopehe na oumbada, va ti: “Onye tuu ava mu nokuudifilwa tete eendjovo daKalunga; ndele nye eshi tamu di kandula po, nomwe litala nye inamu wapala okuya momwenyo waalushe, hano taleni, ohatu liameke kovapaani. Osheshi osho ngaha Omwene e tu lombwela: Ame nde ku tula po ouyelele wovapaani, u ninge exupifo fiyo okominghulo dedu.” (Oil. 13:14, 45-47) Okudja ashike mefelemudo lotete, oshitukulwa shehangano laKalunga shokombada yedu osha kala tashi shiivifa elongekido laJehova lexupifo.
14. Oshike sha li sha ningilwa Jerusalem shomefelemudo lotete, noolyelye va li va xupa?
14 Ovajuda vahapu kava li va tambula ko onghundana iwa nova li tava ka hangwa koiponga, nomolwaasho Jesus okwa li a londwela ovahongwa vaye a ti: “Ngenge tamu mono Jerusalem sha kondekelwa komatanga ovakwaita, opo nee shiiveni ehanauno laJerusalem ola fika popepi; opo nee ava vomuJudea nava fadukile keemhunda naava ve li moshilando nava dje mo, naava tava hangika komikunda va ha ye musho.” (Luk. 21:20, 21) Osho Jesus a li a xunganeka osha li sha wanifwa. Omolwounashibofa wOvajuda, mo 66 O.P., omatangakwaita Ovaroma oo a li mewiliko laCestius Gallus okwa li e uya nokudingilila Jerusalem. Ndele ohaluka, omatanga oo okwa ka shuna, naasho osha li sha pa ovashikuli vaJesus omhito va fiye po Jerusalem naJudea. Omunandjokonona umwe wedina Eusebius okwa ti kutya vahapu ova li va faduka po nokutauluka omulonga waJordan va yuka kuPella shomuPerea. Mo 70 O.P., omatangakwaita aRoma oo a li mewiliko londjai Titus okwa li a aluka nokuhanauna po Jerusalem. Onghee hano, Ovakriste ovadiinini ova li va xupa molwaashi ova li va dulika kelondwelo laJesus.
15. Eenghalo dilipi da li po ndele nande ongaho Ovakriste vonale kava li va sholola?
15 Ovakriste vomefelemudo lotete kava li va sholola nonande opa li eenghalo didjuu, omahepeko nosho yo omayeleko amwe vali eitavelo oo a li e va hanga. (Oil. 11:19-21; 19:1, 19, 20) Ovakriste ovo vonale ova li va pama pamhepo molwaashi ova li tava nangekwa noupuna kuKalunga. — Omayel. 10:22.
16. Opo Omukriste a kale a pama pamhepo, okwa li e na okuninga shike pauhandimwe?
16 Opo Omukriste a kale a pama pamhepo, okwa li e na okuninga eenghendabala pauhandimwe. Okwa li a pumbwa okukonakona noukeka Eendjovo daKalunga, okukala ha i kokwoongala nopehe na okufaula nosho yo okulonga nouladi moilonga yokuudifa Ouhamba. Okuninga oinima aishe oyo okwa li kwa kwafela oshiwana shaJehova shopefimbo lonale shi kale sha pama pamhepo noshi na oukumwe ngaashi ashike kunena. Ovo va li hava endafana neongalo olo la li la unganekwa nawa lopefimbo lonale, ova li va mona ouwa muhapu omolwekwafo neenghendabala dovapashukili novayakuliongalo ovo va li hava longo nehalo liwa. (Fil. 1:1; 1 Pet. 5:1-4) Kasha li tuu shihafifa eshi ovapashukili ovaendi, ngaashi Paulus, va li va talela po omaongalo! (Oil. 15:36, 40, 41) Efaafano olo li li pokati konghedi omo Ovakriste vonale va li hava longele Kalunga naayo yokunena olididilikwedi. Inatu hafa tuu eshi Jehova a li a unganeka ovapiya vaye vonale nosho yo ava vokunena!*
17. Oshike tashi ka kundafanwa moshitukulwa tashi landula ko?
17 Eshi ounyuni waSatana u li pokuxula po momafiku aa axuuninwa, oshitukulwa shokombada yedu shehangano laJehova lomeshito alishe otashi pula komesho ponhapo inai monika nale. Mbela oto endele ngoo pamwe nasho? Oto ningi ngoo exumokomesho lopamhepo? Oshitukulwa tashi landula ko otashi ke ku ulikila nghee to dulu oku shi ninga.
^ okat. 16 Tala oshitukulwa, “Ovakriste ohava longele Kalunga momhepo nomoshili”nosho yo “Otava twikile okweenda moshili” mOshungonangelo ye 1 Auguste 2002. Ouyelele muhapu u na sha noshitukulwa shehangano laJehova shokombada yedu kunena owa kundafanwa membo Jehovah’s Witnesses—Proclaimers of God’s Kingdom.
“Omesho Omwene ohaa pashukile ovayuki.” — 1 PET. 3:12.
1. Ehangano lilipi la pingena po oshiwana shaIsrael oshishunimonima osho sha li sha humbata edina laJehova? (Tala efano pehovelo loshitukulwa.)
JEHOVA oye a tota po eongalo lopaKriste lomefelemudo lotete noye a kala ta tungulula elongelokalunga lashili mefimbo la pita. Ngaashi twe lihonga moshitukulwa sha tetekela, ehangano olo ola kwatela mo ovashikuli vaKristus votete olo la pingena po oshiwana shaIsrael oshishunimonima osho sha li sha humbata edina laJehova. Ovo va li mehangano lipe olo la li la hokiwa kuKalunga, ova li va xupa eshi Jerusalem sha hanauna po 70 O.P. (Luk. 21:20, 21) Momafiku aa axuuninwa, ehangano lipe ola unganekwa li kalele po Jehova, noitali ka hanaunwa po eshi ounyuni waSatana tau ka hanaunwa po fiyo alushe. (2 Tim. 3:1) Osho otu shi shii ngahelipi?
2. Jesus okwa popya shike shi na sha ‘noudjuu munene,’ notau ka hovela ngahelipi?
2 Jesus okwa popya shi na sha nokukala po kwaye kuhe wetike nosho yo exulilo longhalelo yoinima, a ti: “Otapa kala oudjuu unene, inau kala ko okehovelo lounyuni fiyo opaife, ndele ngaashi itau uya vali.” (Mat. 24:3, 21) Oudjuu munene otau ka hovela eshi Jehova ta ka hanauna po “Babilon shinene,” ouhamba womounyuni womalongelokalunga oipupulu, ta longifa omahangano opapolotika omanaenghono. (Eh. 17:3-5, 16) Oshike tashi ka landula ko konima yaasho?
3. Konima yokuhanaunwa po kwomalongelokalunga oipupulu, Satana ota ka ningila shike oshiwana shaJehova?
3 Konima eshi omalongelokalunga oipupulu a hanauna po, Satana nomahangano ounyuni waye e lili noku lili otaa ka ponokela ovapiya vaJehova. Pashihopaenenwa, shi na sha ‘naGog, medu laMagog,’ Ombibeli oya xunganeka ya ti: “Oto ka tota ngaashi oshikungulu, to uya ngaashi oshilemo okuuvika oshilongo, oove nomatanga oye aeshe noiwana ihapu pamwe naave.” Molwaashi Eendombwedi daJehova kadi na omatangakwaita nodi li ovanhu ovanambili kombada yetu, otashi ka kala sha fa shipu oku di ponokela. Ndele ovo tave ke di ponokela itave ke lipa tuu oushima neenghono! — Hes. 38:1, 2, 9-12.
4, 5. Jehova ote ke linyenga ngahelipi eshi Satana ta ka kendabala okuhanauna po ovapiya vaye?
4 Jehova ote ke linyenga ngahelipi keenghendabala daSatana dokuhanauna po oshiwana shaye? Jehova ota ka ya mo olunyala, ta ka ulika oufemba waye e li Omunamapangelo aeshe. Jehova ota ka kala a fa oye a ponokelwa eshi oshiwana shaye tashi ka ponokelwa. (Lesha Sakaria 2:8.) Onghee hano, Tate yetu womeulu ota ka katuka onghatu diva opo e tu xupife. Konima yexupifo olo, otaku landula ehanauno lounyuni waSatana puHarmagedon, “oita mefiku linene laKalunga omunamapangelo aeshe.” — Eh. 16:14, 16.
5 Ombibeli oya xunganeka shi na sha naHarmagedon ya ti: “Omwene ota tu eemhata noiwana, Ye ota hokololifa ombelela aishe. Ovakolokoshi ote va efele eongamukonda, Omwene osho ta ti. Omwene womatanga ovakwaita osho ta ti: Taleni, oshiponga tashi ende koshiwana noshiwana noshikungulu shidjuu otashi tukuluka kominghulo daxuuninwa dedu. Ndele mefiku tuu linya oonakudipawa kOmwene otava ka kala nokunangala kominghulo dounyuni fiyo ominghulo dikwao, itava lilwa eenghali vo itava pakwa; otava ningi oushosho wedu.” (Jer. 25:31-33) Onghalelo younyuni woukolokoshi otai ka xula po puHarmagedon. Ounyuni waSatana otau ka xula po, ndele oshitukulwa shokombada yedu shehangano laJehova otashi ka xupa.
6, 7. (a) “Ongudu inene” oya dja peni? (b) Exumokomesho lilipi la ningwa po pomido edi?
6 Ehangano laKalunga kombada yedu otali xumu komesho molwaashi ovanhu ovo ve li mo ova hokiwa kuKalunga. Ombibeli oye tu shilipaleka ya ti: “omesho Omwene ohaa pashukile ovayuki nomatwi aye ohaa endekele komailikano avo.” (1 Pet. 3:12) Ovayuki ova kwatela mo “ongudu inene” oyo ‘ya dja moudjuu munene.’ (Eh. 7:9, 14, yelekanifa no-NW.) Ovo tava ka xupa kave fi ashike “ongudu,” ndele ‘ongudu inene’ yovanhu. Mbela ou liwete u li mokati kavo, wa xupa ‘poudjuu munene’?
7 Ovanhu ovo va ninga ongudu inene ova dja peni? Ova ongelwa, molwaashi Jesus okwa xunganeka kutya oshi li oshitukulwa shedidiliko lokukala po kwaye. Okwa ti: “Evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” (Mat. 24:14) Momafiku aa axuuninwa, ehangano laJehova ole lipyakidila tali longo oshilonga osho sha fimanenena. Omolwoilonga yokuudifa nokuhonga yomounyuni aushe yEendombwedi daJehova, ovanhu omamiliyona ove lihonga okulongela Kalunga “momhepo nomoshili.” (Joh. 4:23, 24) Pashihopaenenwa, momukokomoko womido 10 opo da piti, sha hala okutya pokati komudo woilonga 2003 fiyo 2012, ovanhu ve dulife 2 707 000 ove liyapulila Kalunga nokuninginifwa. Paife mounyuni aushe omu na Eendombwedi di dulife 7 900 000, nope na ovanhu omamiliyona ovo hava ongala pamwe nado, unene tuu pefimbo lEdimbuluko olo hali danwa lumwe momudo. Ashike ihatu litangele omivalu, molwaashi ‘Kalunga oye ha kulike.’ (1 Kor. 3:5-7) Kakele kaasho, omivalu otadi yandje oumbangi kutya ongudu inene otai hapupala omudo keshe.
8. Omolwashike ehangano laJehova la ninga exumokomesho monghedi ididilikwedi?
8 Ope na ehapupalo lididilikwedi momuvalu wovapiya vaKalunga molwaashi Kalunga mwene ota yambidida Eendombwedi daye. (Lesha Jesaja 43:10-12.) Ehapupalo olo ola xunganekwa taku ti: “Ou muningholi ota ka ninga eyovi, naau munini ota ningi oshiwana sha pama. Ame Omwene nda hala oku shi ninga diva pefimbo lasho.” (Jes. 60:22) Ope na pomhito opo oshixupe shovavaekwa sha li ‘shiniingholi’ momuvalu, ndele omuvalu washo owa ka hapupala eshi Ovaisrael vakwao vopamhepo va nanenwa kehangano laKalunga. (Gal. 6:16) Molwaashi Jehova okwa kala te shi nangeke noupuna oule womido, ehapupalo ola ka twikila fiyo ongudu inene ya ongelwa.
9. Oshike tu na okuninga opo tu mone ouwa momaudaneko aKalunga e na sha nonakwiiwa itunhula?
9 Jehova okwa udanekela ovanhu aveshe onakwiiwa itunhula, kutya nee ovavaekwa ile oilyo yongudu inene. Ndele opo tu mone ouwa meudaneko olo, otu na okudulika koipango yaYe. (Jes. 48:17, 18) Natu ka konakoneni shi na sha nOvaisrael ovo va li koshi yOmhango yaMoses. Elalakano limwe lOmhango ola li okwaamena Ovaisrael moku va pa omifikamhango di na sha noinima yopamilele, okuungaunga noinima yopangeshefa, okufila oshisho ounona, okuungaunga nawa novanhu vakwao nosho tuu. (Ex. 20:14; Lev. 19:18, 35-37; Deut. 6:6-9) Okudulika koiteelelwa yaKalunga ohaku tu etele ouwa meenghedi da faafana, notu na oushili kutya kashi li omutengi okulonga ehalo laye. (Lesha 1 Johannes 5:3.) Ngaashi ashike Ovaisrael va li va amenwa kOmhango, nafye ngeenge otwa dulika keemhango nokomifikamhango daJehova Kalunga itatu ka kala ashike twa amenwa ndele ohatu ka kala yo twa ‘veluka meitavelo.’ — Tit. 1:13.
10. Omolwashike twa pumbwa okulitulila po efimbo lokukonakona Ombibeli nosho yo okuninga Elongelokalunga lOukwaneumbo oshivike keshe?
10 Oshitukulwa shehangano laJehova shokombada yedu otashi pula komesho meenghedi di lili noku lili. Pashihopaenenwa, eudeko letu li na sha noshili yOmbibeli otali ende tali yela. Osho osho twa teelela molwaashi ‘elila lovayuki oli li ngaashi eluwa tali tende, lo tali eta ouyelele tau hapupala fiyo omutenya tau tu.’ (Omayel. 4:18) Ndele otashi dulika twa pumbwa okulipula kutya: ‘Ohandi endele ngoo pamwe nouyelele wa pepalekwa u na sha neudeko letu lOmishangwa? Ohandi lesha ngoo Ombibeli efiku keshe? Ohandi lesha ngoo oishangomwa yetu noukeka? Mbela ame noukwaneumbo wetu ohatu ningi ngoo Elongelokalunga lOukwaneumbo oshivike keshe?’ Vahapu ohatu ka dimina kutya oinima ya tya ngaho kai fi idjuu okuninga, shapo ongeenge ashike omunhu ino litulila po efimbo loku i ninga. Inashi fimana tuu okukonga eshiivo lihapu lopamishangwa, oku li tula moilonga nokuninga exumokomesho lopamhepo, naunene tuu paife eshi oudjuu munene tau ehene popepi elela!
11. Omeenghedi dilipi oivilo yopefimbo lonale nokwoongala kokunena nosho yo oyoongalele hai eta ouwa?
11 Ehangano laJehova otali katuka eenghatu omolwouwa wetu eshi tali tu ladipike tu dulike komayele omuyapostoli Paulus oo taa ti: “Tu filafaneni oshisho fye tu twafane omukumo mohole nomoilonga iwa. [Tuha] efe eongalo letu vene, ngaashi vamwe ve li po hava ningi, ndelenee tu kumaidafaneni, unene eshi tamu mono efiku olo tali ehene popepi.” (Heb. 10:24, 25) Ovaisrael ova li hava ningi oivilo yokomudo nosho yo oyoongalele imwe vali oyo ya li hai va tungu pamhepo. Ashike oivilo ya tya ngaho, ngaashi oshivilo she likalekelwa shomatwali shopefimbo laNehemia osha li lela omhito yehafo. (Ex. 23:15, 16; Neh. 8:9-18) Nafye ohatu mono omauwa a faafana pokwoongala nopoyoongalele yetu. Natu longifeni omafiloshisho aeshe oo pauyadi opo tu kale noupamhepo muwa notwa hafa. — Tit. 2:2.
12. Otu na okukala tu udite ngahelipi oilonga yokuudifa Ouhamba?
12 Tu li oilyo yehangano laKalunga, ohatu hafele okukufa ombinga ‘moilonga iyapuki yevangeli laKalunga.’ (Rom. 15:16) Okukufa ombinga ‘moilonga iyapuki’ otaku tu ningifa tu kale “ovalongi pamwe” naJehova, “Omuyapuki.” (1 Kor. 3:9; 1 Pet. 1:15) Okuudifa onghundana iwa otaku yapulifa edina laJehova liyapuki. Noshi li oufembanghenda munene okuudifa “onghundana iwa yaKalunga omuhafi.” — 1 Tim. 1:11, NW.
13. Okukalamwenyo kwetu nosho yo okukala noupamhepo muwa okwe likolelela kushike?
13 Jehova okwa hala tu kale tu na oupamhepo muwa mokukala ovadiinini kuye nohatu yambidida ehangano laye moilonga i lili noku lili. Moses okwa li a lombwela Ovaisrael a ti: “Ohandi ifana eulu nedu li ninge nena eli eendombwedi oku mu vela ombedi. Onde mu hololela omwenyo nefyo, enangeko noupuna netulomutima. Hoololeni hano omwenyo, mu shiive okukala nomwenyo, nye noludalo leni, ngenge mu hole Omwene Kalunga keni nokupwilikina ondaka yaye nokukanyatela muye. Osheshi osho oukalimwenyo woye noule womafiku oye, opo u shiive okukala moshilonga osho Omwene okwa udanekela ooxo yeni Abraham, Isak naJakob nokwaana, Ye e shi va pe.” (Deut. 30:19, 20) Okukalamwenyo kwetu okwe likolela kokulonga ehalo laJehova, okukala tu mu hole, hatu dulika kondaka yaye nokukala ovadiinini kuye.
14. Omumwatate umwe okwa ti shike shi na sha noshitukulwa shehangano laKalunga li wetike?
14 Omumwatate Pryce Hughes oo a kala omudiinini kuKalunga nokwa kala ha dulika kehangano laYe okwa ti: “Ohandi pandula eshi nda kala handi wilikwa keshiivo li na sha nomalalakano aJehova oule womido fimbo omudo 1914 inau fika . . . Kapa li oshinima shimwe sha fimana kwaame shihe fi okukala ndi li popepi nehangano laJehova li wetike. Oshilihongomwa sha fimana osho nde lihonga monghalamwenyo yange osho okulineekela mehangano laJehova ndele hameendunge dopanhu. Osho osha kwafela nge ndi lididimikile omayeleko eitavelo monghalamwenyo yange. Kape na vali onghedi imwe omo omunhu ta dulu okuhokiwa nokunangekwa noupuna kuJehova ihe fi ashike okudulika komilandu dehangano laye.”
15. Yandja oshihopaenenwa shopamishangwa osho tashi ulike nghee tu na okutala ko omalunduluko e na sha neudeko letu lOmbibeli.
15 Ngeenge otwa hala okukala twa hokiwa nokunangekwa noupuna kuJehova pauhandimwe, otu na okukala hatu yambidida ehangano laye nokutambula ko omalunduluko e na sha neudeko letu lOmishangwa. Diladila kwaashi: Konima yefyo laJesus, Ovakriste Ovajuda omayovi ovo va li hava diinine Omhango, osha li shidjuu kuvo okumanguluka ko kuyo. (Oil. 21:17-20) Ndele eshi Paulus e va kwafela okupitila monhumwafo oyo a li a shangela Ovaheberi, ova li va dimina oushili oo kutya kava li va yapulwa komayambo oo “haa yambwa pamhango,” ndele “okeyambo lolutu laKristus Jesus lumwe aluke nosha wana.” (Heb. 10:5-10) Nopehe nomalimbililo, vahapu vomOvakriste ovo Ovajuda ova li va lundulula etaleko lavo nokuninga exumokomesho lopamhepo. Nafye otu na okukala hatu konakona noukeka Ombibeli nosho yo oishangomwa yetu nokukala tu na etaleko la mbwalangadja ngeenge opa ningwa omalunduluko e na sha neudeko letu lEendjovo daKalunga ile loilonga yetu yokuudifa.
16. (a) Omanangeko noupuna elipi taa ka ningifa onghalamwenyo mounyuni mupe i kale iwa? (b) Oshike wa teelela nodjuulufi oku ka hafela mounyuni mupe?
16 Jehova ota ka twikila okunangeka noupuna aveshe ovo tava kala ovadiinini kuye nokehangano laye. Ovavaekwa ovadiinini otava ka hafela oufembanghenda wokupangela pamwe naKristus meulu. (Rom. 8:16, 17) Ngeenge otu na eteelelo noku ka kala kombada yedu, natu diladile kunghee tashi ka kala shihafifa okukala mOparadisa. Tu li oshitukulwa shehangano laJehova, inatu hafa tuu okulombwela vamwe paife kombinga yeudaneko laKalunga lounyuni mupe! (2 Pet. 3:13) Epsalme 37:11 ola ti: “Ovananheni vo otava ka fyuulula edu, ndee tava ka hafela ombili inene.” Ovanhu “otava ka dika omaumbo ndee tava kala mo” notava ka shambukilwa “oilonga yomake avo.” (Jes. 65:21, 22) Itapa ka kala vali omafininiko nondjala. (Eps. 72:13-16) Babilon shinene ita ka pukifa vali ovanhu, molwaashi ita ka kala po vali. (Eh. 18:8, 21) Oonakufya otava ka nyumunwa notava ka pewa omhito yokukala nomwenyo fiyo alushe. (Jes. 25:8; Oil. 24:15) Ovanhu omamiliyona ovo ve liyapulila Jehova kave na tuu eteelelo litunhula! Opo omaudaneko opamishangwa a tya ngaho a kale taa ti sha kufye pauhandimwe, otu na okutwikila okuninga exumokomesho lopamhepo nokweendela alushe pamwe nehangano laKalunga.
17. Otu na okukala tu na oikala ilipi i na sha nokulongela Jehova nosho yo ehangano laye?
17 Eshi exulilo longhalelo ei li li poduka neenghono, natu kaleni twa pama meitavelo nokulongela Jehova noudiinini pamwe nehangano laye. Oyo oyo oikala oyo omupsalme David a li e na, oo a imba ta ti: “Shimwe ashike onde shi ehela kOmwene, nde shi hala unene: ngeno ame ndi kale mongulu yOmwene omafiku ange aeshe, okutala ouwanyenye wOmwene, ndi lishipulule nawa motembeli yaye.” (Eps. 27:4) Onghee hano, keshe umwe womufye na kale omudiinini kuKalunga nokutwikila okweendela pamwe noshiwana shaye nosho yo nehangano laye.
OUYELELE WA FIMANENENA WONDJOKONONA YEENDOMBWEDI DAJEHOVA
MOMUDO 1923, ongudu yovanhu oya li ya ongala molupale lokudanena oinyandwa neemusika moSão Paulo. Kala nee ngeno wa fa u udite ewi la kola lomumwatate George Young. Oshipopiwa shaye osha li tashi tolokwa mOshiputu etumbulo netumbulo. Ovanhu aveshe 585 ovo va li po ova li tava pwilikine nelitulemo. Omishangwa dOmbibeli mOshiputu okwa li tadi ulikwa ko-screen. Pexulilo, ovanhu ova li va tukulilwa oumbo efele ve na oshipalanyole Millions Now Living Will Never Die! nosho yo vamwe ve li mOshiingilisha, mOshindowishi nomOshiitalia. Oshipopiwa okwa li sha pondola. Eendjovo oda li da tandavela. Konima yomafiku avali, olupale ola li li yadi vali ovanhu omolwoshipopiwa shikwao. Ndele mbela oshike sha li sha etifa oiningwanima oyo?
Mo 1867, Sarah Bellona Ferguson noukwaneumbo wavo okwa li va tembukila koBrasilia va dja kOilongo ya Hangana. Mo 1899, Sarah okwa li a dimina kutya okwa mona oshili konima eshi a lesha oishangomwa imwe yopaMbibeli oyo ya li ya etelelwa koBrasilia komumwainamati a dja nayo kOilongo ya Hangana. Sarah okwa li e hole okulesha nokwa li a pula a kale ha tuminwa Oshungonangelo yOshiingilisha. Molwaashi okwa li a tunhukwa ketumwalaka lOmbibeli, okwa li a shangela omumwatate C. T. Russell te lipopi kutya oku li “oumbangi oo tau ulike kutya kape na omunhu e li kokule oko itaku dulu okwiiwa.”
Sarah Ferguson okwa li a ninga ngaashi ta dulu opo a honge vamwe oshili yOmbibeli, ashike luhapu okwa li he lipula kutya olyelye ta dulu oku mu pa ekwafo la wedwa po noukwaneumbo wavo nosho yo ovanamitimadiwa aveshe vomoBrasilia. Mo 1912, Obetel yaBrooklyn oya li ye mu shiivifila kutya ope na umwe te uya koSão Paulo noufo omayovi ve na oshipalanyole, Where Are the Dead? melaka lOshiputu. Mo 1915, okwa ti kutya okwa li ha kala alushe a kumwa eshi Ovakonakoni vOmbibeli vahapu va li va teelela okuya meulu diva. Opo a yelife etaleko laye, okwa shanga ta ti: “Ongahelipi shi na sha nOvabrasilia nOvaamerika lokOlukadi aveshe? . . . Ngeenge omwa konakona kutya Amerika lokOlukadi ola kula neenghono shi fike peni, otamu ka mona noupu kutya ope na oilonga yeteyo ihapu i na okulongwa.” Heeno, ope na shili oilonga yeteyo ihapu i na okulongwa.
Mo 1920 lwaapo, ovaendifuta ovanyasha vahetatu vokoBrasilia ova li hava kala pokwoongala omafimbo amwe moNew York City eshi va li va teelela oshikepa yavo yoita i pangelwe. Eshi va shuna koRio de Janeiro, ova li va tukulilafana navakwao osho ve lihonga shi na sha neteelelo lavo olo la kanghamena kOmbibeli. Inapa pita efimbo lile konima yaasho, muMarsa 1923, omumwatate George Young oo a li omukalelipo omweendi ile omupashukili omweendi, okwa li a fika moRio de Janeiro omo a li a hanga ovanhu ve na ohokwe. Okwa li a ninga omalongekido opo ku tolokwe oishangomwa yonhumba mOshiputu. Omumwatate Young okwa li a ya diva koSão Paulo, oshilando osho sha li shi na ovakalimo 600 000 lwaapo. Opo nee okwa li a yandja oshipopiwa nosho yo oumbo ve na oshipalanyole, Millions Now Living Will Never Die!, ngaashi sha popiwa pehovelo loshitukulwa eshi. Okwa ti, “Molwaashi onda li aame andike, okwa li handi ningi unene omashiivifo okupitila moifokundaneki.” Okwa weda ko a ti, oyo oyo ya li “oipopiwa yotete ya shiivifwa moBrasilia taku longifwa edina I.B.S.A.”*
Oshungonangelo yo 15 Desemba 1923 oya popya moraporta i na sha naBrasilia ya ti: “Ngeenge otwa diladila koilonga oyo ya hovela 1 Juni nonokutya kapa li oileshomwa pefimbo opo, oshididilikwedi okutala nghee Omwene a nangeka noupuna oilonga oyo.” Oraporta oya ti vali, oipopiwa yomoipafi yomumwatate Young oyo a yandja muSão Paulo oya li ivali yomoipopiwa 21 oyo ya li ya yandjwa okudja mu-1 Juni fiyo 30 Septemba, novakalipo aveshe kumwe ova li 3 600. Etumwalaka lOuhamba ola kala nokutandavelifwa kanini nakanini moRio de Janeiro. Oishangomwa yetu i dulife po 7 000 melaka lOshiputu oya li ya yandjwa moule ashike weemwedi dinini. Kakele kaasho, Oshungonangelo yOshiputu oya li ya hovela noshifo shaNovemba-Desemba 1923.
Omumwatate George Young okwa li a ya komumwameme Sarah Ferguson, nOshungonangelo oya ti: “Omumwameme okwa li e uya mokanduda omo hamu yakulilwa ovaenda nopefimbo opo ka li ta popi sha. Okwa kwata omumwatate Young meke noku mu konenena nawa moshipala, opo nee xuuninwa okwe mu pula ta ti: ‘Oove ngoo shili Omupashukili omweendi?’” Ye novana vaye vamwe ova li va ninginifwa diva. Okwa kala a teelela oule womido 25 a ninginifwe. Oshungonangelo yefiku 1 Auguste 1924, oya popya kutya ovanhu 50 ova li va ninginifwa moBrasilia, unene tuu moRio de Janeiro.
Paife eshi pa pita eedula 90, inatu pumbwa tu pule vali kutya: “Ongahelipi shi na sha nOvabrasilia nOvaamerika lokOlukadi aveshe?” Kunena, Eendombwedi daJehova di dulife 760 000 otadi udifa onghundana iwa moBrasilia. MuAmerika lokOlukadi, etumwalaka lOuhamba otali udifwa mOshiputu, mOshispania nomomalaka mahapu oshidalelwamo. Osho Sarah Ferguson a popile mo 1915 oshoshili: ‘Opa li pe na oilonga yeteyo ihapu i na okulongwa.’—Ouyelele oo owa kufwa meemhungulilo detu moBrasilia.
^ okat. 6 Exupipiko I.B.S.A. otali ti, International Bible Students Association (Ehangano lOvakonakoni vOmbibeli voPaiwana).
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn eimbilo 113 Kongeni ovo va wana***
Eimbilo 96
Kongeni ovo va wana
(Mateus 10:11-15)
1. Otwa hongwa nghee tu na ku-udifa;
Kristus okwe tu lombwela:
‘O-mu nokuya moma-umbo avo
Mu ka konge ovo va wana.
Ngeenge mwa i me-umbo, li kundeni,
Nye kaleni mu na ombili.
Ngeenge inave mu tambula nande,
Pupuleni ondwi keemhadi.’
2. Ovo tave mu tambula nombili,
Kalunga te va kwafele
Va dule oku ka mona omwenyo,
Ve mu longele pamwe nanye.
Inatu kala twa til’ okupopya.
Jehova ote ke tu kwafa.
Ng’ eendjovo detu da fingala nawa,
Tadi ka kala dihokwifa.
(Tala yo Oil. 13:48; 16:14; Kol. 4:6.)
^ ***sn eimbilo 110 ‘Ouyelele weni nau minikile’***
Eimbilo 93
‘Ouyelele weni nau minikile’
(Mateus 5:16)
1. Ngaashi naan’ etango tali vilima,
Jesus osho a ti natu vilime
Neendjovo dounongo wOmomishangwa
Nosho yo mo-ilonga yetu youyuki.
2. Ouyelele wetu nau minikile
Opo ovanhu yo va hekelekwe,
Vo va kale ve na etimaumbwile.
Eendjovo da fingala ohadi tungu.
3. O-ilonga yetu nai yandj’ oumbangi
Vanhu va tambule eendjovo detu.
Kungaho, oilonga yetu ya yuka
Ota-i ka hokiwa kuTate yetu.
(Tala yo Eps. 119:130; Mat. 5:14, 15, 45; Kol. 4:6.)
^ ***sn omaimbilo 86-87 Ohole ya xwama tai di komutima***
Eimbilo 73
Ohole ya xwama tai di komutima
(1 Petrus 1:22)
1. Ohole ya xwamenena,
Ha-i di lela kom’tima;
Ha-i file vamw’ onghenda
Nokukenukila.
Kendabala okuulika,
Oukwatya wohole u na,
Hopa-enena Kalunga,
Moku i holola.
I ulika pailonga,
Mokuyandja nehalo liwa.
Lalakanena ouwa;
Ningila vamwe ouwa.
Natu fimaneke vamwe;
Natu yavelele vamwe.
Inatu kala nonghone.
Tu kaleni moukumwe,
Nohatu udafana.
2. Ohole yashili lela
Iha-i handuka diva;
Tu na okulineekela
Vamwatat’ aveshe.
Natu kulik’oukaume
Nokuleng’ ovamwatate.
Natu ongaleni pamwe,
Fye tu tungafane.
Hatu nyono luhapu;
Hatu yahameke vakwetu.
Hano, tu diminei po
Tashi di komitima.
Tu kaleni ooka-ume,
Tu na ekwamo lohole.
Natu djaleni ohole,
Hatu hopa-enene
Om’nahole Jehova.
(Tala yo 1 Pet. 2:17; 3:8; 4:8; 1 Joh. 3:11.)
^ ***sn eimbilo 116 Natu kuneni eembuto dOuhamba***
Eimbilo 98
Natu kuneni eembuto dOuhamba
(Mateus 13:4-8)
1. Ovapiya nye vaJehova,
Longeni nelitulemo.
Longeni oilonga mwa pewa,
Omwene e-i tula po.
Eembuto doshili di kuneni
Movanamitimadiwa,
Opo mu mone o-idjemo iwa
Mo-ukalele womomapya.
2. Eembuto dimwe tadi wile
Momitima da f’ emanya.
Nande va ude, tava imbwa
Kokahalu kombelela.
Oshisho nolwisho ya twikifa
Nohole yavo younyuni.
Ashike eembuto dimwe ohadi
Kulu ndelenee tadi imi.
3. Opo tu pondole kuhonga,
Osha hanga kufye vene.
Opo tu hange omitima,
Twa pumbw’ onheni nohole.
Natu va kwafele tu nelungi,
Vaha kale no-utile.
Opo nee hatu ka teya nehafo,
Lwomilongo nolwomafele.
(Tala yo Mat. 13:19-23; 22:37.)
^ ***sn eimbilo 148 Natu kaleni ovadiinini kuKalunga***
Eimbilo 125
Natu kaleni ovadiinini kuKalunga
(1 Ovakorinto 14:33)
1. Vanhu vaJehova tava udifa
Oshili yOuhamba i na ondilo,
Notava dulika komalombwelo,
Nove li moukumwe novadiinini.
(Koor)
2. Kalung’ okwe tu pa om’piya waye,
Nomhepo i kale tai tu wilike.
Hano, natu kale twa dama muye
Noku-udifa yo eendjovo daye!
(KOOR)
Natu longele Kalunga ketu
Tu na oudiinini.
Te tu amene pafilonghenda.
Muye natu diinine.
(Tala yo Luk. 12:42; Heb. 13:7, 17.)
^ ***sn eimbilo 64 Natu kale hatu longo tu li moukumwe***
Eimbilo 53
Natu kale hatu longo tu li moukumwe
(Ovaefeso 4:3)
1. Tu li oufita waKalunga.
Okwa li a xunganeka
Oukumwe nosho y’ ombili
Nehafo lashili.
Oukumwe ‘twa lenga;
Ombili o-iwa.
Tu na shihapu kulonga
Mo-ilonga yaKalunga.
Natu kal’ ovaduliki,
Tu longe nombili.
2. Natu kaleni moukumwe;
Natu kale yo nolune,
Opo ohole i kule,
Ehafo li tane;
Tu tulumukifwe,
Nenyaku shili.
Ng’ otu nohole yashili,
Hatu kala tu nombili
Nokulonga mo-ukumwe
Moilonga yaTate.
(Tala yo Mika 2:12; Sef. 3:9; 1 Kor. 1:10.)
^ ***sn eimbilo 55 Xuma komesho!***
Eimbilo 45
Xuma komesho!
(Ovaheberi 6:1)
1. Xuma ko, xuma ko, kula pamhepo!
Kalunga okwa hala tu mone owino.
Xwepopaleka oukalele woye,
U pew’ omapuniko.
Otamu ifanwa koshilonga.
Ngaashi Jesus e tu lombwela.
Pula Kalunga e ku pe eenghono,
Mokupopil’ oshili.
2. Xuma ko, xuma ko, kala wa xwama!
Udifila ovanhu aveshe Ouhamba.
Tanga yo Jehova e li Ohamba,
Mo-ukalele woye.
Vamwe tave ke tu tilifa.
Ndelenee ino tyololoka.
Twikila okukala to udifa
Kuty’ Ouhamba owe ya.
3. Xuma ko, xuma ko, ndele dulika.
Kala u na owino, u longe shihapu.
Linyengifwa komhepo yaKalunga,
U kale u nehafo.
Kala u hole yo ovanhu.
Ninga yo omalishuneko.
Natu va kwafele va lunduluke,
Ouyelele nau yele.
(Tala yo Fil. 1:27; 3:16, NW; Heb. 10:39.)
^ ***sn eimbilo 34 Ama kuJehova!***
Eimbilo 27
Ama kuJehova!
(Exodus 32:26)
1. Nale otwa li momilaulu,
Twa li twa hongwa o-ipupulu.
Ndele pa-ife twa mangululwa,
Eshi twa hongw’ Ouhamba.
(Koor)
2. Hatu m’ longele twa hafa shili;
Hatu kunu eembuto doshili,
Nokukwafela ovamwatate
Va tang’ edina laye.
(Koor)
3. Inatu tila nande Satana;
Jehova ote ke tu amena.
Nand’ ovatondi ovatilifi,
Jehova Om’xupifi.
(KOOR)
Ama kuJehova;
Kala u m’ hole.
Ite ku efa nande.
Enda mouyuki.
Udifa apeshe
Ombili yaye
Nepangelo laye
Olo laalushe.
(Tala yo Eps. 94:14; Omayel. 3:5, 6; Heb. 13:5.)
^ ***w12 4/1 pp. 20-22 Eenghundafana nomuneumbo Mbela Jesus oKalunga?***
Eenghundafana nomuneumbo Mbela Jesus oKalunga?
EENDOMBWEDI DAJEHOVA ohadi hafele okukundafana Ombibeli novanhu vakwao. Mbela ou na epulo lonhumba lopaMbibeli olo ho kala to lipula nalo? Mbela oho kala wa limbililwa shi na sha neitavelo ile elongelokalunga lEendombwedi daJehova? Ngeenge osho, ino tila oku di pula shi na sha naasho, ngeenge we di shakeneke. Otadi ka kala da hafa okukundafana naave kombinga yomapulo oye.
Eenghundafana tadi landula otadi ulike kunghee Eendombwedi daJehova hadi kundafana navamwe. Natu tye nee ngeno Ondombwedi yedina Karen otai kundafana nomuneumbo wedina Samantha.
Oshoshili ngoo kutya inamu itavela muJesus?
Samantha: Omufita wetu okwa ti kutya Eendombwedi daJehova inadi itavela muJesus. Oshoshili ngoo mbela?
Karen: Fye otwa itavela muJesus. Otwa itavela yo kutya omunhu okwa pumbwa okukala e na eitavelo tali longo muJesus opo a ka xupifwe.
Samantha: Naame osho nda itavela ngaho.
Karen: Ondi wete kutya ohatu tu kumwe moshinima osho. Ombili ngoo inandi popya edina lange; aame Karen. Ove oove lyelye?
Samantha: Aame Samantha.
Karen: Samantha, otashi dulika u lipule kutya: ‘Ngeenge Eendombwedi daJehova oda itavela shili muJesus, omolwashike ovanhu hava ti kutya inadi itavela muye?’
Samantha: Onda limbililwa lela shi na sha naasho.
Karen: Ngaashi nde shi popya metetekelo, fye otwa itavela filufilu muJesus, ashike inatu itavela oinima aishe oyo ovanhu hava popi shi na sha naye.
Samantha: Ngaashi nee shike?
Karen: Pashihopaenenwa, ovanhu vamwe ohava ti kutya Jesus okwa li ashike omunhu e na onghedi iwa. Ndele fye itatu tu kumwe nepopyo olo.
Samantha: Ame naame itandi tu kumwe nalo.
Karen: Natango moshinima osho ohatu tu kumwe. Oshihopaenenwa shimwe vali oshosho kutya Eendombwedi daJehova itadi tu kumwe nomahongo oo taa kondjifafana naasho Jesus a popya kombinga yaye naXe.
Samantha: Owa hala okutya ngahelipi?
Karen: Omalongelokalunga mahapu ohaa hongo kutya Jesus oKalunga. Otashi dulika naave osho wa hongwa ngaho.
Samantha: Osho naanaa; omufita wetu okwa ti kutya Kalunga naJesus omunhu umwe.
Karen: Ndele mbela ito dimine kutya onghedi ya denga mbada omo hatu dulu okulihonga oshili kombinga yaJesus omokukonakona osho a li a popya shi na sha naye mwene?
Samantha: Aaye osho.
Jesus okwa popya shike shi na sha naye mwene?
Karen: Natu ka tale omushangwa umwe oo tau dulu oku tu kwafela moshinima osho. Didilika nawa osho Jesus a popya muJohannes 6:38. Okwa ti: “Osheshi Ame nda dja keulu hakuwanifa ehalo lange mwene, ndelenee ehalo laau a tuma nge.” Ngeenge Jesus oKalunga, eendjovo odo otadi limbililike kanini.
Samantha: Omolwashike to tile ngaho?
Karen: Didilika kutya Jesus okwa ti kutya ina dja keulu e uye a wanife ehalo laye mwene.
Samantha: Osho naanaa, molwaashi okwa ti kutya okwe uya okulonga ehalo laau e mu tuma.
Karen: Ndele ngeenge Jesus oKalunga, olyelye e mu tuma okudja meulu, nomolwashike ta ti okwe uya okulonga ehalo laao e mu tuma?
Samantha: Paife ondi udite eshi wa hala okutya. Ndele nghi shii ngeenge ovelishe ei imwe oyo tai yandje oumbangi wa wana kutya Jesus ke fi Kalunga.
Karen: Natu ka tale osho Jesus a li a popya pomhito imwe vali. Okwa popya eendjovo hanga da faafana naado muJohannes 7:16. Kwafele nge u leshe omushangwa oo.
Samantha: Eewa. “Jesus okwe va nyamukula ta ti: Elongo lange kali fi lange, ndele [olaau] a tuma nge.”
Karen: Tangi Samantha kokulesha. Pavelishe oyo, mbela Jesus okwa li ha hongo omadiladilo aye mwene?
Samantha: Aaye, molwaashi okwa ti kutya ehongo laye kali fi laye, ndele olaau e mu tuma.
Karen: Osho naanaa. Ndelenee osho otashi pendula omapulo amwe vali ngaashi: ‘Olyelye a li a tuma Jesus? Olyelye a li e mu honga oshili oyo a li ta udifa?’ Mbela oo a li a tuma Jesus ke dule Jesus? Osha yela kutya nakutuma ke fike punakutumwa.
Samantha: Osho oshihokwifa lela. Osho oshikando shotete handi lesha omushangwa oo.
Karen: Natu ka tale vali eendjovo daJesus odo di li muJohannes 14:28, tadi ti: “Onye mwa uda eshi nde mu lombwela: Ame ohandi i ko, ndele handi uya vali kunye. Ngeno mu hole nge, otamu hafe, shaashi ohandi i kuTate, osheshi Tate oku dule nge.” Pamushangwa oo, Jesus okwa li a tala ko Xe ngahelipi?
Samantha: Okwa ti kutya Xe oku mu dule. Osha fa shi li ngaha kutya mboli Jesus ke fike puKalunga.
Karen: Osho naanaa. Omushangwa umwe vali oo tau dulu oku tu kwafela tu ude ko oshinima osho oMateus 28:18. Jesus okwa li a lombwela ovahongwa vaye movelishe oyo a ti: “Ame onda pewa eenghono adishe meulu nokombada yedu.” Mbela Jesus okwa kala alushe e na eenghono adishe meulu nokombada yedu?
Samantha: Aaye, osha yela kutya okwe ke di pewa ashike lwanima.
Karen: Ndele ngeenge Jesus oKalunga, omolwashike a pumbwa okupewa eenghonopangelo da wedwa po? Navali, olyelye e di mu pa?
Samantha: Ohoo, otu na shihapu mboli okulihonga.
Jesus okwa li ta ilikana kulye?
Karen: Ngeenge ohatu ti kutya Jesus oKalunga, ope na vali oshinima shimwe osho tashi ke tu kwata.
Samantha: Oshike osho?
Karen: Oshi na sha naasho sha popiwa muLukas 3:21, 22 (yelekanifa no-NW). Eevelishe odo otadi popi kombinga yaasho sha ningwa po pefimbo leninginifo laJesus. Kwafele nge u leshe eevelishe odo, ove to didilike osho tashi popiwa.
Samantha: “Ndele opa ningwa, ovanhu aveshe eshi va [ninginifwa] naJesus eshi a [ninginifwa] ndee ta ilikana, eulu ola yeuluka nOmhepo Iyapuki ya fa onghuti Oye mu kulukila nondaka ya dja meulu tai ti: Oove Omona wange omuholike, onde ku hokwa.”
Karen: Mbela owa didilika kutya Jesus okwa li a ninga shike pefimbo lokuninginifwa?
Samantha: Okwa li a ilikana.
Karen: Ou li mondjila. Epulo nali kale apa kutya: ‘Ngeenge Jesus oKalunga, okwa li ta ilikana kulyelye?’
Samantha: Epulo olo oliwa. Onda hala ndi ke li pule omufita wetu.
Karen: Momushangwa oo omu na vali oshinima shimwe shihokwifa. Didilika kutya konima eshi Jesus a dja koshi yomeva, opa li pa udika ondaka ya dja meulu. Mbela ondaka oyo oya ti shike?
Samantha: Oya ti kutya Jesus Omona waye nonokutya oku mu hole nokwe mu hokwa.
Karen: Ou li mondjila. Ndele ngeenge Jesus oKalunga, olyelye a popya eendjovo odo okudja meulu?
Samantha: Kanda li nda diladila nale moule shi na sha naasho.
Xe nOmona
Karen: Diladila vali kwaashi: Otwa lesha kutya Jesus okwa popya shi na sha naKalunga kutya oXe womeulu. Naashi a li ta ninginifwa, ondaka oyo ya dja meulu oya popya shi na sha naJesus ya ti ou Omona wange. Jesus okwa popya kondadalunde kutya ye Omona waKalunga. Paife natu tye nee ngeno owa hala okuhonga nge kutya ovanhu vavali ove fike pamwe. Mbela efaneko lilipi to dulu okulongifa le likolelela kepambafano loilyo youkwaneumbo opo u dule okuyelifila nge nawa oshitwa osho?
Samantha: Otashi dulika ndi longife efaneko li na sha novamwainafana vavali.
Karen: Ou li mondjila; otashi dulika nokuli u shi faneke novanhu ovo va dalwa eehamba, nove lifa filufilu. Ndele Jesus okwa popya kutya Kalunga oXe nonokutya ye Omona waKalunga. Oto diladila kutya Jesus okwa hala okutya shike eshi a ti ngaho?
Samantha: Oo, paife ondi udite ko eshi wa hala kutya. Jesus okwa hala okutya Kalunga omunenenene noku na eenghonopangelo dihapu e mu dule.
Karen: Osho naanaa. Tala nee kunghee fye naave twa dula oku eta po efaneko la tya ngaho tali wapalele shi na sha novanhu ovo ve fike pamwe, ngaashi ovamwainafana vavali ile ovo va dalwa eehamba. Ngeno Jesus okwa li Kalunga shili, mbela ito diladila kutya e li Omuhongi Munene ngeno okwa longifa efaneko la faafana ile ngeno a longifa nokuli oshihopaenenwa sha yela nawa okuulika kutya ye naKalunga omunhu umwe?
Samantha: Osho naanaa.
Karen: Ndele otwa mona kutya Jesus okwa longifa outumbulilo Xe nOmona eshi a popya ekwatafano laye naKalunga.
Samantha: Oshitwa osho oshihokwifa shili.
Mbela ovashikuli vaJesus vonale ova li ve mu tala ko e li Kalunga?
Karen: Onda hala tu kundafane oshitwa shimwe vali sha pamba oshikundafanwa eshi fimbo inandi ya, ngeenge ou na okafimbo.
Samantha: Ondi na ngoo okafimbo natango; ohatu dulu oku shi kundafana.
Karen: Jesus ngeno okwa li Kalunga, mbela ngeno ovahongwa vaye inave shi popya sha yela?
Samantha: Ngeno osho ngaho shili.
Karen: Ashike kape na nande opapa hatu lesha mOmishangwa ovahongwa vaye va popya kutya Jesus oKalunga. Mepingafano naasho, didilika osho omuyapostoli Paulus, umwe womovashikuli vaJesus vonale, a li a shanga. Okwa hokolola osho Kalunga a li a ninga po konima yefyo nenyumuko laJesus mOvafilippi 2:9, a ti: “Kalunga okwe mu lenga, [ile tu tye, “e mu pa ondodo yopombada,” NW] nokwe mu luka edina li li kombada yomadina aeshe.” Pavelishe oyo, Kalunga okwa ningila Jesus shike?
Samantha: Oya ti kutya Kalunga okwe mu lenga nokwe mu pa ondodo yopombada.
Karen: Ou li mondjila. Ngeno Jesus okwa li e fike puKalunga fimbo ina fya ndele eshi Kalunga e mu nyumuna okwe mu lenga noku mu pa ondodo yopombada, mbela ngeno osho inashi ningifa Jesus a kale e dule Kalunga? Eshi wa tala, ope na ngoo umwe ta dulu okukala e dule Kalunga?
Samantha: Aaye, kape na oo ta dulu okukala e dule Kalunga.
Karen: Osho naanaa. She likolelela koumbangi aushe oo twa kundafana, mbela Ombibeli otai hongo kutya Jesus oKalunga?
Samantha: Aaye, hasho mboli. Ombibeli otai ti kutya Jesus Omona waKalunga.
Karen: Ou li mondjila Samantha. Fye tu li Eendombwedi daJehova otwa fimaneka Jesus neenghono. Otwa itavela kutya Jesus okwa fya e li Messias omuudanekwa, nokwe shi ninga tashi shiiva opo ovanhu aveshe ovadiinini va ka xupifwe.
Samantha: Naame ohandi tu kumwe naasho.
Karen: Otashi dulika nee u lipule kutya: ‘Ongahelipi hatu dulu okuulika olupandu letu li na sha naashi Jesus a yandja omwenyo waye omolwetu?’
Samantha: Kandi shii lela kutya ongahelipi hatu dulu oku shi ninga.
Karen: Ongahelipi ngeenge onda aluka tu uye tu tale enyamukulo lepulo olo mOmbibeli? Mbela oshi li nawa ngeenge onda aluka moshivike tashi uya pefimbo ngaashi eli?
Samantha: Eewa, ohandi ka kala nde ku teelela.
Karen: Eewa, otu liwete moshivike tashi uya.
[Eshangelo lopedu]
Opo u mone ouyelele muhapu, tala etukulwa 5 lembo Ombibeli otai hongo lela shike?
^ ***w12 10/1 pp. 21-23 Eenghundafana nomuneumbo—Mbela ovanhu aveshe ovo hava longo ouwa otava i meulu?***
Eenghundafana nomuneumbo—Mbela ovanhu aveshe ovo hava longo ouwa otava i meulu?
EENDOMBWEDI DAJEHOVA ohadi hafele okukundafana Ombibeli novanhu vakwao. Mbela ou na epulo lonhumba lopaMbibeli olo ho kala to lipula nalo? Mbela oho kala wa limbililwa shi na sha neitavelo ile elongelokalunga lEendombwedi daJehova? Ngeenge osho, ino tila oku di pula shi na sha naasho, ngeenge we di shakeneke. Otadi ka kala da hafa okukundafana naave kombinga yomapulo oye.
Eenghundafana tadi landula otadi ulike kunghee Eendombwedi daJehova hadi kundafana navamwe. Natu tye nee ngeno Ondombwedi yedina Marcus otai kundafana nomuneumbo wedina Robert.
Ovo tava i meulu otava ka ninga mo shike?
Marcus: Ngeenge to lipula shi na sha nonakwiiwa, mbela oho diladila kutya eenghalo otashi dulika di ka xwepopala, di ka naipale ile kutya itadi ka lunduluka sha?
Robert: Ondi wete kutya otadi ka xwepopala. Onda teelela nodjuulufi oku ka ya meulu ndi ka kale nOmwene wange.
Marcus: Olo eteelelo litunhula shili. Ombibeli oya popya shihapu kutya eulu ola tya ngahelipi nosho yo kombinga youfembanghenda wokuya mo. Mbela owa diladila nale moule kombinga yaasho tashi ka ningwa kwaavo tava i meulu?
Robert: Ohatu ka kala pamwe naKalunga nohatu ke mu tanga fiyo alushe.
Marcus: Olo eteelelo lihokwifa shili. Shihokwifa, Ombibeli inai popya ashike kombinga youfembanghenda oo tau ka pewa ovo tava ka ya meulu, ndele oya popya yo kombinga yoshinakuwanifwa sha fimana osho ve na.
Robert: Oshinakuwanifwa osho oshilipi?
Marcus: Oshinakuwanifwa osho osha tumbulwa mEhololo 5:10. Omushangwa oo otau ti: ‘We va ningila [Jesus] ouhamba novapristeri, ndele tava ka kala nokupangela kombada yedu.’ Robert, owa didilika ngoo kutya ovanhu ovo tava ka ya meulu ove na oshinakuwanifwa shilipi?
Robert: Ovelishe oya ti kutya otava ka pangela ombada yedu ve li eehamba.
Marcus: Olo kali fi tuu ediladilo lihokwifa shili!
Mbela otava ka pangela oolyelye?
Marcus: Mbela ito dimine kutya ngeenge ovo tava i meulu otava ka pangela ve li eehamba, ope na yo okukala ovapangelwa ovo tava ka pangelwa? Shimwe vali, otapa dulu ngoo okukala epangelo ngeenge kape na ovapangelwa?
Robert: Oo omapulo mahokwifa shili.
Marcus: Onghee hano, oshi li pandunge okulipula kutya, Mbela otava ka pangela oolyelye?
Robert: Ondi wete kutya ohatu ka pangela ovanhu ovo tava ka kala kombada yedu, ovo inava fya noinava ya meulu natango.
Marcus: Ediladilo olo oli li pandunge, ngeenge ngeno ovanhu aveshe ovo hava longo ouwa otava i meulu. Ndele otwa pumbwa okudiladila koshinima shimwe vali. Mbela otashi dulika pe na ovanhu vamwe ovo hava longo ouwa ovo itava i meulu?
Robert: Inandi uda nande onale ngeenge ope na Ovakriste va itavela oshinima sha tya ngaho.
Marcus: Eendjovo odo di li mEpsalme 37:29 odo da ningifa nge ndi pule epulo olo. Kwafele nge u leshe ovelishe oyo.
Robert: Eewa. Otai ti: “Ovayuki, vo otava ka fyuulula oshilongo [“edu,” NW], ndee tava kala mo alushe.”
Marcus: Onda pandula. Mbela owa didilika kutya ovayuki vahapu otava ka kala peni?
Robert: Ovelishe oya ti kutya otava ka kala kombada yedu.
Marcus: Ou li mondjila, ashike itava ka kala ko ashike oule wokafimbo. Didilika kutya ovelishe oya ti: ‘Otava ka kala mo alushe.’
Robert: Kashiimba osho osha hala ashike kutya kombada yedu otaku ka kala alushe ovayuki. Ngeenge otwa fi ndele hatu i meulu, ohatu ka pingenwa po kovayuki vamwe ovo tava ka dalwa.
Marcus: Ovanhu vahapu otashi dulika osho hava yelifa ovelishe oyo ngaho. Ndele mbela ovelishe oyo osho ngoo shili tai ti ngaho? Mbela itai ti kutya ovayuki otava ka kala kombada yedu fiyo alushe?
Robert: Nghi na oushili, kwafele nge u yelifile nge.
Eduparadisa lomonakwiiwa
Marcus: Tala vali kutya Omushangwa umwe owa ti ngahelipi kombinga yoku ka kala nomwenyo kombada yedu monakwiiwa. Natu leshe Ehololo 21:4. Ovelishe oyo oya popya kombinga yaavo tava ka kala nomwenyo pefimbo opo ya ti: “[Kalunga] ota feta po omahodi momesho avo, nefyo itali kala po vali ile oluhodi ile okulila ile ouyahame itau kala po vali, osheshi eshi shotete osha xula po.” Olo kali fi tuu etimaumbwile litunhula!
Robert: Olitunhula shili. Ndele ohandi diladila kutya ovelishe oyo otai popi kombinga yeenghalo odo tadi ka kala meulu.
Marcus: Oshoshili kutya ovanhu ovo tava ka ya meulu navo otava ka hafela omanangeko noupuna a tya ngaho. Ndele tala vali kovelishe oyo. Mbela oya ti kutya oshike tashi ka ningwa po shi na sha nefyo?
Robert: Oya ti kutya ‘efyo itali ka kala po vali.’
Marcus: Osho naanaa. Ondi wete kutya oto dimine kutya ngeenge otaku tiwa oshinima shonhumba itashi kala po vali, osha yela kutya opo sha li.
Robert: Ou li mondjila.
Marcus: Ndele meulu ihamu fiwa, ile hasho? Kombada yedu oko akuke haku fiwa.
Robert: Uhm. Ondi na okudiladila kombinga yoshinima osho.
Marcus: Robert ou wete, Ombibeli otai hongo kutya ovanhu vamwe ovo hava longo ouwa otava ka ya meulu, ndele vahapu otava ka kala kombada yedu fiyo alushe. Onde lineekela owa uda nale eendjovo edi da shiivika nawa, edi tadi ti: “Ovanelao ovananheni, osheshi ovo tava ka fyuulula edu.”— Mateus 5:5.
Robert: Onda kala handi udu eendjovo odo lwoikando tadi leshwa kongeleka.
Marcus: Ngeenge ovananheni otava ka fyuulula edu, mbela osho itashi ulike kutya ovanhu otava ka kala nomwenyo kombada yedu? Ovo tava ka kala nomwenyo kombada yedu otava ka mona omanangeko noupuna oo a xunganekwa mEhololo. Otava ka mona ounyuni ou wa lunduluka filufilu molwaashi Kalunga ota ka xulifa po oinima aishe ii, mwa kwatelwa nefyo.
Robert: Ondi ku udite, ndele nghi wete ngeenge Omushangwa umwe ile mbali oda wana okuyelifa oshitwa shoye.
Marcus: Ou li mondjila. Ope na omishangwa dihapu odo tadi popi kombinga yanghee onghalamwenyo tai ka kala kombada yedu monakwiiwa. Pamwe nandi ku ulikile omushangwa umwe oo ndi hole ngeenge ou na omhito?
Robert: Eewa, ondi na ominute dinini.
“Omuhenakalunga ita kala po vali”
Marcus: Metetekelo otwa li twa lesha Epsalme 37:29. Paife natu pandje kEpsalme 37:10, 11. Kwafele nge u leshe po.
Robert: Eewa. “Ngenge pa pita okafimbo kaningholi, omuhenakalunga ita kala po vali, nonganga to talaatala onhele yaye, ke po vali nande. Ndelenee ovananheni vo otava ka fyuulula edu, ndee tava ka hafela ombili inene.”
Marcus: Tangi unene. Mbela ovelishe 11 oya ti kutya “ovananheni” ile tu tye ovo hava longo ouwa otava ka kala peni?
Robert: Oya ti kutya otava “ka fyuulula edu.” Ashike ondi wete kutya ovelishe oyo otai wanifwa kunena; kakele kaasho, ovo hava longo ouwa ove li kombada yedu kunena.
Marcus: Ou li mondjila. Ndele didilika kutya ovelishe oya ti yo kutya ovo hava longo ouwa otava ka hafela “ombili inene.” Kunena mounyuni kamu na ombili inene, hasho mbela?
Robert: Osho.
Marcus: Hano eudaneko olo otali ka wanifwa ngahelipi? Oku shi faneka, natu tye nee ngeno ou na oufuleta. Ovanhu vamwe ovo hava di moufuleta ovo ove na eenghedi diwa, hava file nawa oshisho onhele yoye nohava kala navakwao nombili. Onghee hano, owa hafa eshi wa pitika va kale mo. Ndele ovanhu vamwe ove na eenghedi dii. Ohava teyaula oinima moufuleta nohava ungaunga nai navakwao. Mbela oto ka ninga po shike ngeenge ovanhu ovo itava lundulula oikala yavo?
Robert: Ohandi va te mo.
Marcus: Kalunga naye osho naanaa ta ka ningila ngaho ovakolokoshi ovo ve li ko kunena. Tala vali movelishe 10. Otai ti: “Omuhenakalunga ita kala po vali.” Oku shi popya noitya imwe, Kalunga ota ka taataelashi ovanhu ovo tava etele vakwao omaupyakadi. Opo nee, ovo hava longo ouwa otava ka dula okuhafela ombili kombada yedu. Onda didilika kutya ediladilo olo kutya ovo hava longo ouwa otava ka kala nomwenyo fiyo alushe kombada yedu otashi dulika la yooloka ko kwaasho wa kala wa hongwa.
Robert: Osho, ediladilo olo inandi li uda nale kongeleka yetu.
Marcus: Ndele ngaashi wa popya metetekelo, inashi wana ashike okukonakona omushangwa umwe ile mbali di na sha noshikundafanwa shonhumba. Otwa pumbwa shili okukonakona osho Ombibeli aishe ya ti kombinga yonakwiiwa yaavo hava longo ouwa. Ndele mokutala komishangwa odo twa lesha nena, mbela oto diladila kutya otashi shiiva ngoo ovanhu vamwe ovo hava longo ouwa va ye meulu, ofimbo vahapu vomuvo tava ka kala kombada yedu fiyo alushe?
Robert: Nghi na lela oushili. Ashike onda dimina kutya omishangwa odo twa lesha osho tadi ti ngaho. Onda pumbwa natango okudiladila kombinga yoshinima osho.
Marcus: Eshi to ka konakona oshikundafanwa osho moule, otashi dulika u ka kale u na omapulo amwe vali. Pashihopaenenwa, oshike tashi ka ningwa po shi na sha novayuki ovo va fya nale? Mbela aveshe ova ya meulu? Ngeenge hasho, ove li peni paife?
Robert: Oo omapulo mahokwifa shili.
Marcus: Pamwe nandi ku ningile oinima ivali. Shotete, nandi ku shangele omishangwa donhumba odo tadi popi kombinga yoshikundafanwa osho. Oshitivali, onda hala okwaaluka tu kundafane omishangwa odo konima ngeenge owe di lesha nokudilonga kombinga yado. Oto ti ngahelipi?
Robert: Eewa, oshi li nawa. Tangi unene.
[Eshangelo lopedu]
Tala Job 14:13-15; Johannes 3:13 nosho yo Oilonga 2:34.
^ ***w12 9/15 pp. 1-2 Oshikalimo***
Oshikalimo
September 15, 2012
© 2012 Watch Tower Bible and Tract Society of Pennsylvania. All rights reserved.
Oshifo Shokukonakonwa
OITUKULWA YOKUKONAKONWA
22-28 OKTOBA 2012
Nghee ounyuni ou tau ka xula po
EPANDJA 3 • OMAIMBILO: 133, 132
29 OKTOBA 2012–4 NOVEMBA 2012
Otapa ka kala ombili pefimbo lomido eyovi nofiyo alushe
EPANDJA 8 • OMAIMBILO: 55, 134
5-11 NOVEMBA 2012
Natu lihongeni koshihopaenenwa shaJehova naJesus shelididimiko
EPANDJA 18 • OMAIMBILO: 35, 90
12-18 NOVEMBA 2012
“Inamu shiiva efiku notundi”
EPANDJA 23 • OMAIMBILO: 43, 92
19-25 NOVEMBA 2012
Oshiwana shaJehova ohashi hafele oyoongalele
EPANDJA 28 • OMAIMBILO: 119, 118
ELALAKANO LOITUKULWA YOKUKONAKONWA
OITUKULWA YOKUKONAKONWA 1, 2 EPANDJA 3-12
Mafiku otapa ka ningwa oiningwanima ya fimanenena. Oitukulwa ei otai kundafana oiningwanima omulongo oyo tu na okukaleka momadiladilo. Itano yomuyo otai popi okuxulifwa po kwounyuni waSatana naikwao itano okudikwa po kwounyuni mupe.
OSHITUKULWA SHOKUKONAKONWA 3 EPANDJA 18-22
Otwa halelela onghalelo ei yoinima youkolokoshi i xulifwe po opo Oparadisa oyo ya udanekwa i uye. Omolwashike sha fimana okukala ovalididimiki, kashi na nee mbudi kutya otwa kala twa teelela oule weemwedi ile omido di fike peni? Oshitukulwa osho otashi ke tu kwafela tu kulike oukwatya welididimiko.
OSHITUKULWA SHOKUKONAKONWA 4 EPANDJA 23-27
Ovapiya vaKalunga aveshe ova halelela onghalelo ei youkolokoshi i xulifwe po. Oshitukulwa osho otashi ulike kutya oshi na ouwa okuhashiiva kutya efiku ile ovili ilipi kondadalunde exulilo tali uya.
OSHITUKULWA SHOKUKONAKONWA 5 EPANDJA 28-32
Oyoongalele oya kala i li oshitukulwa sha fimana shelongelokalunga la koshoka. Oshitukulwa osho otashi kundafana oiningwanima imwe yopamhepo ya fimana ngaashi oyo ya tumbulwa mOmbibeli noyopefimbo letu, notashi yandje yo elitulemo kouwa oo hatu mono poyoongalele.
OITUKULWA YA WEDWA PO
13 Eefikola domehangano laJehova— otadi ulike kutya Jehova omunahole
EFANO: Ovamwatate moFilipine tava kendabala okuudifila ovanhu aveshe, ngaashi omulumenhu oo e li kokapakapaka kaye muLuzon shokolundume
FILIPINE
OVAUDIFI MOFILIPINE
177 635
OVAKOKOLINDJILA VONDJIKILILE
29 699
OVO VA NINGINIFWA MO 2011
8 586
OMALAKA OMO HAMU TOLOKWA OISHANGOMWA
21
[Efano pepandja 2]
^ ***w14 3/1 p. 1 Mbela efyo olo exulilo lovanhu?***
Mbela Efyo Olo Exulilo Lovanhu?
^ ***w02 8/1 p. 7 Kelididimiko leni wedei ko eliyandjo lometilokalunga***
Kelididimiko leni wedei ko eliyandjo lometilokalunga

robotstxt: allowed

filter: keep